Kannada-LLM-Labs/Wikipedia-Kn huggingface dataset:
ಭಾರತ ಸ್ವಾತಂತ್ರ್ಯ ಕಾಯ್ದೆ ೧೯೪೭

ಬ್ರೀಟಿಷ್ ಆಡಳಿತದ ಮುಕ್ತಾಯದ ನಂತರ ದೇಶ ವಿಭಜನೆಯಲ್ಲಿ ಮುಖ್ಯ ಪಾತ್ರ ವಹಿಸಿದ ಕಾಯ್ದೆ ಭಾರತದ ಸ್ವಾತಂತ್ರ್ಯ ಕಾಯ್ದೆ ೧೯೪೭.  ಬ್ರಿಟಿಷ್ ಸಂಸತ್ ನಲ್ಲಿ ಅಂಗೀಕೃತವಾದ ಈ ಕಾಯ್ದೆ ಭಾರತಕ್ಕೆ ಸ್ವಾತಂತ್ರ್ಯ ಕೊಡುವುದರ ಜೊತೆಗೆ ಭಾರತ ಮತ್ತು ಪಾಕಿಸ್ತಾನ ಎಂಬ ಎರಡು ರಾಷ್ಟ್ರಗಳಾಗಿ ವಿಭಜಿಸಿತು. ೧೮ ಜೂಲೈ ೧೯೪೭ ರಲ್ಲಿ ಸಮ್ಮತಿ ಪಡೆದುಕೊಂಡ ಈ ಕಾಯ್ದೆ ಭಾರತ ಹಾಗು ಪಾಕಿಸ್ತಾನದಲ್ಲಿ ಅದೇ ವರ್ಷದ ಆಗಸ್ಟ್ ೧೫ರಿಂದ ಸಂಪೂರ್ಣ ಅನುಷ್ಠಾನವಾಯಿತು. ಆದರೆ ಅಂದಿನ ಬ್ರಿಟಿಷ್ ವೈಸ್ರಾಯ್ ಮೌಂಟ್ ಬ್ಯಾಟನ್ ಅಧಿಕಾರ ಹಸ್ತಾಂತರಕ್ಕಾಗಿ ದೆಹಲಿಯಲ್ಲಿ ಉಳಿದುಕೊಂಡಿದ್ದರು. ಅವರು ಎರಡು ದೇಶದ ಅಧಿಕಾರ ಹಸ್ತಾಂತರ ಕಾರ್ಯಕ್ರಮದಲ್ಲಿ  ಪಾಲ್ಗೊಳ್ಳಲು ಅನುವು ಮಾಡಿಕೊಡುವ ಉದ್ದೇಶದಿಂದ ಪಾಕಿಸ್ತಾನ ಆಗಸ್ಟ್ ೧೪ರಂದೇ ಅಧಿಕಾರ ಸ್ವೀಕರಿಸಿ ಅಧೀಕೃತವಾಗಿ ಸ್ವಾತಂತ್ರ್ಯವಾಯಿತು.

ಭಾರತೀಯ ರಾಷ್ಟ್ರೀಯ ಕಾಂಗ್ರೆಸ್, ಮುಸ್ಲಿಂ ಲೀಗ್ ಹಾಗು ಸಿಖ್ ಮುಖಂಡರು ಒಡಗೂಡಿ ಒಪ್ಪಿಗೆ ಕೊಟ್ಟಿದ್ದ ಜೂನ್ ೩ರ ಯೋಜನೆ ಅಥವಾ ಮೌಂಟ್ ಬ್ಯಾಟನ್ ಯೋಜನೆಯ ಆಧಾರದ ಮೇಲೆ ದೇಶ ವಿಭಜನೆಯಾಗುವುದೆಂದು ತೀರ್ಮಾನವಾದ ಮೇಲೆ ಪ್ರಧಾನ ಮಂತ್ರಿ ಕ್ಲೇಮೇಟ್ ಅಟ್ಟಲೀ ಹಾಗು ಭಾರತದ ಗವರ್ನರ್ ಜನರಲ್ ಲಾರ್ಡ್ ಮೌಂಟ್ ಬ್ಯಾಟನ್ ನೇತೃತ್ವದಲ್ಲಿ ಶಾಸನ ಸಭೆ ರಚಿಸಲಾಯಿತು. ಮೌಂಟ್ ಬ್ಯಾಟನ್ ಯೋಜನೆಯೇ ಭಾರತದ ಸ್ವಾತಂತ್ರ್ಯ ಯೋಜನೆಯಲ್ಲಿ ಕೊನೆಯದಾಗಿದೆ.

ಹಿನ್ನೆಲೆ

ಅಟ್ಟಲೀ ಘೋಷಣೆಗಳು

ಯುನೈಟೆಡ್ ಕಿಂಗ್ಡಮ್ ಪ್ರಧಾನ ಮಂತ್ರಿಯಾಗಿದ್ದ ಕ್ಲೇಮೇಟ್ ಅಟ್ಟಲೀ ಫೆಬ್ರವರಿ ೨೦, ೧೯೪೭ ರಂದು ಈ ಕೆಳಕಂಡ ಎರಡು ಮುಖ್ಯ ಘೋಷಣೆಗಳನ್ನು ಮಾಡಿದರು.
 ಜೂನ್ ೧೯೪೮ ರ ವೇಳೆಗೆ ಭಾರತ ಉಪಖಂಡಕ್ಕೆ ಬ್ರಿಟಿಷ್ ಸರ್ಕಾರದಿಂದ ಸಂಪೂರ್ಣ ಸ್ವಾತಂತ್ರ್ಯ ಜಾರಿ ಮಾಡುವುದು.
 ಸ್ವಾತಂತ್ರ್ಯಾನಂತರ ಹುಟ್ಟಲಿರುವ ರಾಷ್ಟ್ರಗಳನ್ನು ಸ್ವಾತಂತ್ರ್ಯ ಕೊಟ್ಟ ನಂತರವಷ್ಟೇ ತೀರ್ಮಾನ ಮಾಡುವುದು.

ಜೂನ್ ೩ ರ ಯೋಜನೆ ಅಥವಾ ಮೌಂಟ್ ಬ್ಯಾಟನ್ ಯೋಜನೆ

೧೯೪೭ ರ ಜೂನ್ ೩ ರಂದು ಬ್ರಿಟಿಷ್ ಸರ್ಕಾರ ಭಾರತ ಉಪಖಂಡದ ಸ್ವಾತಂತ್ರ್ಯ ಕ್ಕೆ ಸಂಬಂಧ ಪಟ್ಟಂತೆ ಯೋಜನೆಯನ್ನು ಸಿದ್ಧಪಡಿಸಿತು, ಆ ಯೋಜನೆಯನ್ನು ಜೂನ್ ೩ ರ ಯೋಜನೆ ಎಂದೇ ಕರೆಯಲಾಗುತ್ತದೆ. ಯೋಜನೆ ಸಿದ್ಧಪಡಿಸುವಲ್ಲಿ ಲಾರ್ಡ್ ಮೌಂಟ್ ಬ್ಯಾಟನ್ ರ ಪಾತ್ರ ಬಹಳ ಇದ್ದ ಕಾರಣ ಈ ಯೋಜನೆಯನ್ನು 'ಮೌಂಟ್ ಬ್ಯಾಟನ್' ಯೋಜನೆ ಎಂದೂ ಕರೆಯಲಾಗುತ್ತದೆ. ಇದು ಭಾರತದ ಸ್ವಾತಂತ್ರ್ಯಕ್ಕೆ ಸಂಬಂಧಪಟ್ಟಂತೆ ಬ್ರಿಟೀಷರಿಂದ ಬಿಡುಗಡೆಯಾದ ಕೊನೆಯ ಯೋಜನೆ. ಈ ಯೋಜನೆಯ ಮುಖ್ಯಾಂಶಗಳು,

 ಭಾರತದ ವಿಭಜನೆಯನ್ನು ಬ್ರಿಟಿಷ್ ಆಡಳಿತದ ಸರ್ಕಾರ ಯಶಸ್ವಿಯಾಗಿ ಒಪ್ಪಿಕೊಳ್ಳುತ್ತದೆ.
 ವಿಭಜನಾನಂತರ ಜನಿಸಿದ ರಾಷ್ಟ್ರಗಳಿಗೆ ಪ್ರತ್ಯೇಕ ರಾಷ್ಟ್ರದ ಸ್ಥಾನ ಮಾನ ಜಾರಿ.
 ಬ್ರಿಟಿಷ್ ಕಾಮನ್ ವೆಲ್ತ್ ರಾಷ್ಟ್ರಗಳಲ್ಲಿ ಮುಂದುವರೆಯುವ ವಿವೇಚನೆ ಆಯಾ ದೇಶಗಳ ವ್ಯಾಪ್ತಿಗೆ.

ಕಾನೂನಾತ್ಮಕ ಅಧಿಕಾರಗಳು

ಭಾರತದ ಸ್ವಾತಂತ್ರ್ಯ ಕಾಯ್ದೆ ೧೯೪೭ ರ ಪರಿಣಾಮ ಕಾನೂನಾತ್ಮಕವಾಗಿ ಸ್ವಾತಂತ್ರ್ಯಗೊಳ್ಳುವ ದೇಶಗಳಿಗೆ ಈ ಕೆಳಕಂಡ ಬದಲಾವಣೆ ಅಧಿಕಾರಗಳು ದೊರೆತವು.

 ಬ್ರಿಟಿಷ್ ಭಾರತವನ್ನು ಸ್ವಾತಂತ್ರ್ಯಗೊಳಿಸಿ ಅನಂತರ ಭಾರತ ಹಾಗು ಪಾಕಿಸ್ತಾನ ಎಂಬ ಎರಡು ದೇಶಗಳು ಜನ್ಮ ತಳೆಯಬೇಕು. ೧೫ ಆಗಸ್ಟ್ ೧೯೪೭ ರಿಂದಲೇ ಈ ಅಂಶ ಜಾರಿಯಾಗಬೇಕು.
 ಪಂಜಾಬ್ ಹಾಗು ಬಂಗಾಳ ಪ್ರಾಂತಗಳನ್ನು ಹೊಸದಾಗಿ ಉದಯಿಸುವ ಎರಡು ದೇಶಗಳಿಗೆ ಹಂಚಬೇಕು.
 ಹೊಸದಾಗಿ ಜನ್ಮ ತಳೆದ ಎರದೂ ದೇಶಗಳಲ್ಲಿ ಗವರ್ನರ್ ಜನರಲ್ ಅವರ ಕಛೇರಿ ತೆರೆಯಬೇಕು. ಬ್ರಿಟಿಷ್ ಉತ್ತರಾಧಿಪತ್ಯ ಸೂಚಿಸಲು ಇದು ಸಹಾಕಾರಿಯಾಗಲಿದೆ ಎಂಬ ಭಾವನೆ.
 ಹೊಸದಾಗಿ ಉದ್ಯವಾದ ಎರದೂ ದೇಶಗಳಿಗೆ ಸಂಪೂರ್ಣ ಶಾಸನ ಸಭೆಯ ಸ್ವಾತಂತ್ರ್ಯ  ಹಾಗು ಅಧಿಕಾರ ಕೊಡುವುದು.
 ೧೫ ಆಗಸ್ಟ್ ೧೯೪೭ ರಿಂದ ಎರಡು ದೇಶಗಳ ಮೇಲೆ ಬ್ರಿಟಿಷ್ ಸಾರ್ವಭೌಮತ್ವ ಕೊನೆಗೊಳಿಸುವುದು ಹಾಗು 'ಎಂಪರರ್ ಆ ಇಂಡಿಯಾ' ಎಂಬ ಪದ ಬಳೆಕೆಯನ್ನು ತಡೆ ಹಿಡಿಯುವುದು.(ಇದನ್ನು ಕಾರ್ಯಗತಗೊಳಿಸಿದ್ದು ಬ್ರಿಟಿಷ್ ರಾಜ ಕಿಂಗ್ ಜಾರ್ಜ್ ೬  ಜೂನ್ ೨೨ರ ೧೯೪೮ ರಲ್ಲಿ)

ಇವನ್ನೂ ನೋಡಿ
 ಭಾರತದ ವಿಭಜನೆ
 ಭಾರತದ ಸ್ವಾತಂತ್ರ್ಯ ಚಳುವಳಿ
 ಭಾರತದ ಸ್ವಾತಂತ್ರ್ಯ ದಿನಾಚರಣೆ

ಆಕರಗಳು
 ಭಾರತದ ಸ್ವಾತಂತ್ರ್ಯ ಮಸೂದೆ 
 ದೇಶ ವಿಭಜನೆಯ ಇತಿಹಾಸ
 ಭಾರತ ಸ್ವಾತಂತ್ರ್ಯ ಕಾಯ್ದೆಯ ವಿಶೇಷ ಲಕ್ಷಣಗಳು
 ಭಾರತದ ಸಾಂವಿಧಾನಿಕ ಮರುಮೌಲ್ಯಮಾಪನ

ಭಾರತದ ಇತಿಹಾಸ
ರಘುವೀರ್ ಚೌಧರಿ

ರಘುವೀರ್ ಚೌಧರಿ ಗುಜರಾತಿ ಸಾಹಿತಿ ಹಾಗೂ ವಿಮರ್ಶಕ. ಪತ್ರಿಕೆಗಳ ಅಂಕಣಕಾರ. ಅನೇಕ ಸಾಹಿತ್ಯಿಕ ಸಂಸ್ಥೆಗಳಲ್ಲಿ ಸೇವೆ ಸಲ್ಲಿಸಿದ್ದಾರೆ. ಇವರು ೫೧ನೇ ಜ್ಞಾನಪೀಠ ಪ್ರಶಸ್ತಿಗೆ ಭಾಜನರಾಗಿದ್ದಾರೆ.

ಜೀವನ, ವಿದ್ಯಾಭ್ಯಾಸ, ವೃತ್ತಿ
೦೫ ಡಿಸೆಂಬರ್ ೧೯೩೮ರಲ್ಲಿ ಗುಜರಾತ್‍ನ ಗಾಂಧಿನಗರ ಸಮೀಪದ 'ಬಾಪುಪುರ' ಎಂಬ ಹಳ್ಳಿಯಲ್ಲಿ ಜನಿಸಿದರು. ತಂದೆ ದಲ್‍ಸಿಂಗ್, ತಾಯಿ ಜೀತಿಬೆನ್. 
೧೯೬೦ರಲ್ಲಿ ಬಿ.ಎ. ಪದವಿ ಹಾಗೂ ೧೯೬೨ರಲ್ಲಿ ಗುಜರಾತ್ ವಿಶ್ವವಿದ್ಯಾಲಯದಿಂದ ಹಿಂದಿ ಭಾಷೆ ಮತ್ತು ಸಾಹಿತ್ಯದಲ್ಲಿ ಎಂ.ಎ. ಪದವಿ ಪಡೆದರು. ೧೯೭೭ರಲ್ಲಿ Comparative Study of Hindi and Gujarati Verbal Roots ಎಂಬ ವಿಷಯದಲ್ಲಿ ಪಿ.ಎಚ್.ಡಿ ಪಡೆದರು.
ಗುಜರಾತ್ ವಿಶ್ವವಿದ್ಯಾಲಯದಲ್ಲಿ ಅಧ್ಯಾಪಕರಾಗಿದ್ದು ೧೯೯೮ರಲ್ಲಿ ನಿವೃತ್ತರಾದರು.
1970ರಲ್ಲಿ ಭಾರತದ ತುರ್ತು ಪರಿಸ್ಥಿತಿಯನ್ನು ವಿರೋಧಿಸಿ 'ನವನಿರ್ಮಾಣ ಚಳುವಳಿ'ಯಲ್ಲಿ ಭಾಗವಹಿಸಿದ್ದರು

ಸಾಹಿತ್ಯ ಕೃಷಿ
ಇವರು ಕವನ, ಕಾದಂಬರಿ, ನಾಟಕ, ವಿಮರ್ಶೆ ಪ್ರಕಾರಗಳಲ್ಲಿ ಸಾಹಿತ್ಯ ರಚಿಸಿದ್ದಾರೆ. ಮುಖ್ಯವಾಗಿ ಗುಜರಾತಿ ಭಾಷೆಯಲ್ಲಿ ಸಾಹಿತ್ಯ ರಚಿಸುತ್ತಾರೆ ಹಾಗೂ ಕೆಲವು ಹಿಂದಿ ಭಾಷೆಯ ಲೇಖನಗಳನ್ನೂ ಬರೆದಿದ್ದಾರೆ. ೮೦ಕ್ಕೂ ಹೆಚ್ಚು ಪುಸ್ತಕಗಳನ್ನು ರಚಿಸಿದ್ದಾರೆ. ಇವರು ಪತ್ರಿಕೆಗಳಲ್ಲೂ ಸಕ್ರಿಯರಾಗಿದ್ದು ಸಂದೇಶ್, ಜನ್ಮಭೂಮಿ, ನಿರೀಕ್ಷಕ, ದಿವ್ಯಭಾಸ್ಕರ್ ಮುಂತಾದ ಪತ್ರಿಕೆಗಳಲ್ಲಿ ಅಂಕಣಕಾರರಾಗಿದ್ದರು. ಇವರ ರುದ್ರಮಹಾಲಯ ಗುಜರಾತ್‍ನ ಐತಿಹಾಸಿಕ ಕಾದಂಬರಿ ಖ್ಯಾತವಾಗಿತ್ತು. ಅವರ ಕಾದಂಬರಿಗಳಲ್ಲಿರುವ ಹಾಸ್ಯಪ್ರವೃತ್ತಿ ಉಳಿದ ಲೇಖಕರಿಗಿಂತ ಭಿನ್ನ. 

ಅವರ ಕೆಲವು ಪ್ರಮುಖ ಕೃತಿಗಳು ಹೀಗಿವೆ.

ಪ್ರಮುಖ ಕಾದಂಬರಿಗಳು
 ಅಮೃತ
 ವೇಣುವತ್ಸಲಾ
 ಸೋಮುತೀರ್ಥ
 ಪೂರ್ವರಂಗ್
 ಆವರಣ್

ಪ್ರಮುಖ ನಾಟಕಗಳು
 ತ್ರಿಷೋ ಪುರಶ್
 ಸಿಕಂದರ್ ಸಾನಿ

ಪ್ರಮುಖ ನಾಟಕಗಳು
 ತಮಸಾ
 ವಹೇತಾ ವೃಕ್ಷ ಪವನ್ಮಾ

ಪ್ರಮುಖ ಸಣ್ಣಕತಾ ಸಂಗ್ರಹಗಳು
 ಆಕಸ್ಮಿಕ್ ಸ್ಪರ್ಶ
 ಜೆರ್ ಸಮಾಜ್

ಪ್ರಶಸ್ತಿ, ಮನ್ನಣೆಗಳು
೧೯೭೭ರಲ್ಲಿ 'ಉಪರ್ವಾಸ್'(trilogy) ಕೃತಿಗೆ ಕೇಂದ್ರ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ 
೧೯೬೫-೭೦ರ ನಡುವೆ ಅನೇಕ ರಾಜ್ಯಪ್ರಶಸ್ತಿಗಳು
೨೦೧೫ನೇ ಸಾಲಿನ ಜ್ಞಾನಪೀಠ ಪ್ರಶಸ್ತಿ.  
 ಅವರ ಬರಹಗಳಿಗೆ ‘ಕುಮಾರ್‌ ಚಂದ್ರಕಾ’ ಪುರಸ್ಕಾರ, ‘ಉಮಾ ಸ್ನೇಹರಶ್ಮಿ’ ಮತ್ತು ‘ರಂಜಿತ್‌ರಾಮ್ ಚಿನ್ನದ ಪದಕ’ದ ಗೌರವ ಸಂದಿದೆ.

ಉಲ್ಲೇಖಗಳು

ಹೊರಸಂಪರ್ಕಗಳು
તમસા ( કાવ્યસંગ્રહ) / રઘુવીર ચૌધરી -ತಮಸಾ, ಗುಜ್ ಲಿಟ್ ತಾಣದಲ್ಲಿ ಚೌಧರಿಯವರ ಕವನ ಸಂಗ್ರಹ (ಗುಜರಾತಿ ಭಾಷೆಯಲ್ಲಿದೆ)

ಕೇಂದ್ರ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ ಪುರಸ್ಕೃತರು
ಗುಜರಾತಿ ಸಾಹಿತಿಗಳು
ಜ್ಞಾನಪೀಠ ಪ್ರಶಸ್ತಿ ಪುರಸ್ಕೃತರು
ದುಃಖ

ದುಃಖ ಒಂದು ಭಾವನೆ, ಅನಿಸಿಕೆ, ಅಥವಾ ಚಿತ್ತವೃತ್ತಿ. ದುಃಖ ದುಮ್ಮಾನಕ್ಕಿಂತ ಹೆಚ್ಚು ತೀವ್ರವಾಗಿರುತ್ತದೆ... ಅದು ಒಂದು ದೀರ್ಘಾವಧಿಯ ಸ್ಥಿತಿಯನ್ನು ಸೂಚಿಸುತ್ತದೆ. ಅದೇ ಸಮಯದಲ್ಲಿ "ದುಃಖ — ಆದರೆ ಅಸಂತೋಷವಲ್ಲ — ತೊರೆತದ ಒಂದು ಹಂತವನ್ನು ಸೂಚಿಸುತ್ತದೆ... ಇದರಿಂದ ದುಃಖಕ್ಕೆ ಮಹತ್ವದ ಅದರ ವಿಶಿಷ್ಟ ಅರ್ಥವನ್ನು ಕೊಡುತ್ತದೆ.

ಮೇಲಾಗಿ, "ಮನೋಭಾವದ ವಿಷಯದಲ್ಲಿ, ದುಃಖ ದುಮ್ಮಾನ (ಸ್ವೀಕರಿಸುವುದು) ಮತ್ತು ಯಾತನೆ (ತಿರಸ್ಕರಿಸುವುದು) ನಡುವೆ ಅರೆಹಾದಿಯಲ್ಲಿದೆ ಎಂದು ಹೇಳಬಹುದು".

ದುಃಖ ಅನಿಸದಿರುವುದು ನಮ್ಮ ಜೀವನಗಳಲ್ಲಿ ಭಯವನ್ನು ಬರಮಾಡಿಕೊಡುತ್ತದೆ. ನಾವು ದುಃಖದ ಅನಿಸಿಕೆಯನ್ನು ಮತ್ತಷ್ಟು ವಿಳಂಬಿಸಿ ಮುಂದೂಡಿದಷ್ಟು, ಅದರ ಬಗ್ಗೆ ನಮ್ಮ ಭಯ ಮತ್ತಷ್ಟು ದೊಡ್ಡದಾಗುತ್ತದೆ. ಅನಿಸಿಕೆಯ ಅಭಿವ್ಯಕ್ತಿಯನ್ನು ಮುಂದೂಡುವುದು ಅದರ ಶಕ್ತಿಯ ಬೆಳವಣಿಗೆಗೆ ಕಾರಣವಾಗುತ್ತದೆ.

ದುಮ್ಮಾನ ಶ್ಯಾಂಡ್‍ನ ಪದ್ಧತಿಯಲ್ಲಿ ನಾಲ್ಕು ಅಂತರಸಂಬಂಧಿತ ಚಿತ್ತವೃತ್ತಿಗಳಲ್ಲಿ ಒಂದು, ಭಯ, ಕೋಪ ಮತ್ತು ನಲಿವು ಉಳಿದವು. ಈ ಪದ್ಧತಿಯಲ್ಲಿ, ಯಾವುದೋ ಪ್ರಮುಖ ವಸ್ತುವಿನ ಕಡೆಗಿನ ಆವೇಗಯುಕ್ತ ಪ್ರವೃತ್ತಿಯನ್ನು ಅಡ್ಡಿಪಡಿಸಿದಾಗ, ದುಃಖ ಪರಿಣಾಮಕ ಚಿತ್ತವೃತ್ತಿಯಾಗಿರುತ್ತದೆ.

ಉಲ್ಲೇಖಗಳು

ಭಾವನೆಗಳು
ದೋಷ

ಅಬದ್ಧ ಇಲ್ಲಿ ಪುನರ್ನಿರ್ದೇಶಿಸುತ್ತದೆ. ಸುಳ್ಳು ಲೇಖನಕ್ಕಾಗಿ ಇಲ್ಲಿ ನೋಡಿ.

ದೋಷ ಸರಿಯಲ್ಲದ ಅಥವಾ ಸಟೆಯಾದ ಒಂದು ಕ್ರಿಯೆ.

ಮಾನವ ವರ್ತನೆಯಲ್ಲಿ ವರ್ತನೆಯ ನಿರೀಕ್ಷಿತ ಅಥವಾ ರೂಢಿಯ ನಡವಳಿಕೆಗಳನ್ನು ಅಥವಾ ಅದರ ಪರಿಣಾಮಗಳನ್ನು ಭಾಗಿಯ ಉದ್ದೇಶದಿಂದ ಅಥವಾ ಇತರರ ನಿರೀಕ್ಷೆಗಳಿಂದ ಅಥವಾ ಸಾಮಾಜಿಕ ಗುಂಪಿನಿಂದ ಅಥವಾ ಸಾಮಾಜಿಕ ರೂಢಿಗಳಿಂದ ಪಡೆಯಬಹುದು. ಮರ್ಯಾದೋಲ್ಲಂಘನೆ ಈ ಬಗೆಯ ದೋಷದ ಕೆಲವು ನಿದರ್ಶನಗಳಿಗೆ ಗುರುತಾಗಿರಬಹುದು. ಧರ್ಮಕ್ಕೆ ಸಂಬಂಧಿಸಿದ ರೂಡಿಗಳಿಂದ ಮಾರ್ಗಚ್ಯುತಿಗಳಿಗೆ ಪಾಪದಂತಹ ಇತರ ಗುರುತುಗಳಿರಬಹುದು.

ವ್ಯಾಕರಣ, ವಾಕ್ಯರಚನೆ, ಉಚ್ಚಾರಣೆ ಮತ್ತು ತಡೆಗುರುತಿನಲ್ಲಿ ಸಾಮಾನ್ಯ ಭಾಷಾ ರೂಢಿಗಳಿಂದ ಒಬ್ಬ ವೈಯಕ್ತಿಕ ಭಾಷಾ ಬಳಕೆದಾರನ ಉಲ್ಲಂಘನೆಗಳನ್ನು ಕೆಲವೊಮ್ಮೆ ದೋಷಗಳು ಎಂದು ಸೂಚಿಸಲಾಗುತ್ತದೆ.

ಸಂಖ್ಯಾಸಂಗ್ರಹಣ ಶಾಸ್ತ್ರದಲ್ಲಿ, ದೋಷವು ಗಣನೆ ಮಾಡಿದ, ಅಂದಾಜಿಸಲಾದ, ಅಥವಾ ಅಳೆಯಲಾದ ಮೌಲ್ಯ ಮತ್ತು ಸ್ವೀಕರಿಸಲಾದ, ನಿಜ, ನಿರ್ದಿಷ್ಟ, ಅಥವಾ ಸೈದ್ಧಾಂತಿಕವಾಗಿ ಸರಿಯಾದ ಮೌಲ್ಯದ ನಡುವಿನ ವ್ಯತ್ಯಾಸ.

ವಿಜ್ಞಾನ ಮತ್ತು ಶಿಲ್ಪಶಾಸ್ತ್ರದಲ್ಲಿ ಸಾಮಾನ್ಯವಾಗಿ ದೋಷವನ್ನು ವ್ಯವಸ್ಥೆ ಅಥವಾ ವಸ್ತುವಿನ ಬಯಸಿದ ಮತ್ತು ವಾಸ್ತವ ನಿರ್ವಹಣೆ ನಡುವಿನ ವ್ಯತ್ಯಾಸ ಎಂದು ವ್ಯಾಖ್ಯಾನಿಸಲಾಗುತ್ತದೆ.

ಮಾನವ ಸಂವಹನ
ಸಂತ ಲೂಕ

ಪ್ರಭು ಯೇಸು ಇಸ್ರಯೇಲ್ ಜನತೆಯ ರಕ್ಷಕ ಮಾತ್ರವಲ್ಲ, ಇಡೀ ಮಾನವಕುಲದ ಉದ್ದಾರಕ. ಈ ಸತ್ಯವೇ ಲೂಕನ ಶುಭಸಂದೇಶಕ್ಕೆ ಪ್ರಧಾನ. "ದೀನದಲಿತರಿಗೆ ಶುಭಸಂದೇಶವನ್ನು ಸಾರಲು ಯೇಸು ಪವಿತ್ರಾತ್ಮರಿಂದ ಅಭಿಷಿಕ್ತರಾದವರು," ಎಂಬುದನ್ನು ಇದರಲ್ಲಿ .ಒತ್ತಿ ಹೇಳಲಾಗಿದೆ. ಬಗೆಬಗೆಯ ಕುಂದು ಕೊರತೆಗಳಿಂದ ಬಳಲುತ್ತಿರುವ ಜನತೆಯ ಬಗ್ಗೆ ಕರುಣೆ ಹಾಗೂ ಅನುಕಂಪದಿಂದ ತುಂಬಿತುಳುಕುತ್ತದೆ ಈ ಸಂದೇಶ.

ಶಾಂತಿಸಂತಸಕ್ಕೂ ಇದರಲ್ಲಿ ಸಾಕಷ್ಟು ಪ್ರಾಮುಖ್ಯತೆ ಕೊಡಲಾಗಿದೆ. ಕ್ರಿಸ್ತೇಸುವಿನ ಆಗಮನ ಮತ್ತು ಆರೋಹಣವನ್ನು ಬಣ್ಣಿಸುವ ಮೊದಲನೆಯ ಹಾಗು ಕೊನೆಯ ಅಧ್ಯಾಯಗಳಲ್ಲಿ ಈ ಗುಣಗಣಿತ್ತದೆ.

ಯೇಸುಸ್ವಾಮಿ ಸ್ವರ್ಗಾರೋಹಣವಾದ ಕ್ರೈಸ್ತವಿಶ್ವಾಸ ಹಾಗೂ ಶ್ರದ್ಡೆ ಹೇಗೆ ಹಬ್ಬಿಹರಡಿತೆಂಬುದನ್ನು ಲೇಖಕ ಲೂಕನು "ಪ್ರೇಷಿತರ ಕಾರ್ಯಕಲಾಪಗಳು" ಎಂಬ ತನ್ನ ಮತ್ತೊಂದು ಕೃತಿಯಲ್ಲಿ ಸವಿಸ್ತಾರವಾಗಿ ನಿರೂಪಿಸಿದ್ದಾನೆ.

ಸ್ನಾನಿಕ ಯೊವಾನ್ನನ ಮತ್ತು ಯೇಸುವಿನ ಜನನ ಹಾಗೂ ಬಾಲ್ಯಗಳ ವೃತ್ತಾಂತವನ್ನು ಈ ಕೃತಿಯಲ್ಲಿ ಮಾತ್ರ ಕಾಣಬಹುದು. ಅಂತೆಯೇ ಯೇಸು ಗಲಿಲೇಯದಿಂದ ಜೆರುಸಲೇಮಿಗೆ ಕೈಗೊಂಡ ಪ್ರಯಾಣದಲ್ಲಿ ಸಂಭವಿಸಿದ ಘಟನೆಗಳ ಕ್ರಮಬದ್ಧ ವರದಿಗೆ ಈ ಕೃತಿ ಅಗತ್ಯ. ದೇವದೂತರ ಗಾನ, ಕುರುಬರ ಭೇಟಿ, ದೇವಾಲಯದಲ್ಲಿ ಬಾಲಕ ಯೇಸುವಿನ ಸಂವಾದ, ಸದಯ ಸಮಾರಿತ, ದುಂದುಗಾರ ಮಗ, ಈ ಮುಂತಾದ ಸಾಧನೆ ಬೋಧನೆಗಳು ಮಿಕ್ಕ ಮೂರು ಶುಭಸಂದೇಶಗಳಲ್ಲಿ ದೊರಕವು. ಪ್ರಾರ್ಥನೆ, ಪವಿತ್ತಾತ್ಮ, ಯೇಸುವಿನ ಸೇವಾವೃತ್ತಿಯಲ್ಲಿ ಮಹಿಳೆಯರ ಪಾತ್ರ ಮತ್ತು ಪಾಪಪರಿಹಾರ ಇವು ಈ ಶುಭಸಂದೇಶದ ವೈಶಿಷ್ಟ್ಯವೆನ್ನಬಹುದು.

ಉಲ್ಲೇಖ 

ಕ್ರೈಸ್ತ ಧರ್ಮ
ಸಂತ ಯೊವಾನ್ನ

ಯೇಸು ಸ್ವಾಮಿ ದೇವರ 'ದಿವ್ಯವಾಣಿ'.  ಈ ವಾಣಿ ಒಬ್ಬ ನರಮಾನವನಾಗಿ ನಮ್ಮ ನಡುವೆ ವಾಸಮಾಡಿದರು.ಹೀಗೆಂದು ಆರಂಭವಾಗುವ ಈ ನಾಲ್ಕನೆಯ ಶುಭಸಂದೇಶ ತನ್ನ ಉದ್ದೇಶವನ್ನು ತಾನೇ ಹೇಳಿಕೊಳ್ಳುತ್ತದೆ: "ಇದರಲ್ಲಿ ಬರೆದವುಗಳ ಉದ್ದೇಶ ಇಷ್ಟೆ-  ಯೇಸುಸ್ವಾಮಿ ದೇವರ ಪುತ್ರ ಹಾಗೂ ಲೋಕೋದ್ದಾರಕ ಎಂದು ನೀವು ನಂಬಿ ವಿಶ್ವಾಸಿಸಬೇಕು.  ಹೀಗೆ ವಿಶ್ವಾಸಿಸಿ ಅವರ ಹೆಸರಿನಲ್ಲಿ ಸಜ್ಜೀವವನ್ನು ಪಡೆಯಬೇಕು.  

ಅಮರವಾದ ಈ ದಿವ್ಯವಾಣಿ ಮಾಡಿದ ನಾನಾ ಸೂಚಕಕಾರ್ಯಗಳಲ್ಲಿ ಕೆಲವೇ ಕೆಲವು ಯೊವಾನ್ನನು ಬರೆದ ಈ ಪುಸ್ತಕದಲ್ಲಿ ವರದಿಯಾಗಿವೆ. ಯೇಸುಸ್ವಾಮಿ ದೇವರ ಎಕೈಕ ಪುತ್ರ ಹಾಗೂ ಪುರಾತನ ಕಾಲದಿಂದಲೂ ದೇವರು ವಾಗ್ದಾನ ಮಾಡಿದ ಲೋಕೋದ್ಧಾರಕ ಎಂಬ ಸತ್ಯವನ್ನು ಸಾದೃಶ್ಯಪಡಿಸುವುದೇ ಈ ಸೂಚಕಕಾರ್ಯಗಳ ಗುರಿ ಹಾಗು ಧ್ಯೇಯ.

ಅನಂತರ ಬೋಧನಾಭಾಗ  ಆರಂಭವಾಗುತ್ತದೆ. ಸ್ವಾಮಿಯ ಈ ಅಮೋಘ ಬೋಧನೆಯನ್ನು ಕೇಳಿದ ಕೆಲವರು ಅವರಲ್ಲಿ ವಿಶ್ವಾಸವಿಟ್ಟು ಅವರಿಗೆ ಶರಣಾಗುತ್ತಾರೆ: ಮಿಕ್ಕವರು ಅಂಥ ವಿಶ್ವಾಸವನ್ನು ನಿರಾಕರಿಸುತ್ತಾರೆ. ಯೇಸುಸ್ವಾಮಿಗೂ ಅವರ ಆಪ್ತಶಿಷ್ಯರಿಗೂ ಇದ್ದ ನಿಕಟ ಬಾಂಧವ್ಯವನ್ನು ಅಧ್ಯಾಯ ೧೩ ರಿಂದ ೧೭ ರವರೆಗೆ ಓದುಗನ ಮನಮುಟ್ಟುವಂತೆ ವರ್ಣಿಸಲಾಗಿದೆ.  ಶತ್ರುಗಳು ಸ್ವಾಮಿಯನ್ನು ಬಂಧಿಸಿದ ರಾತ್ರಿ, ಅವರನ್ನು ಯೋಗ್ಯವಾದುದು.  ಅನಂತರದ ಅಧ್ಯಾಯಗಳಲ್ಲಿ ಯೇಸುವಿನ ಬಂಧನ, ನ್ಯಾಯವಿಚಾರಣೆ, ಶಿಲುಬೆಮರಣ, ಪುನರುತ್ಥಾನ, ಶಿಷ್ಯರಿಗಿತ್ತ ದಿವ್ಯ ದರ್ಶನಗಳು - ಇವುಗಳನ್ನು ವಿವರಿಸಲಾಗಿದೆ.

ಕೆಲವು ಮೂಲಪ್ರತಿಗಳಲ್ಲಿ ವ್ಯಭಿಚಾರದಲ್ಲಿ ಸಿಕ್ಕಿಬಿದ್ದ ಸ್ತ್ರೀಯ ವೃತ್ತಾಂತವಿಲ್ಲ.  ಮತ್ತೆ ಕೆಲವು ಪ್ರತಿಗಳಲ್ಲಿ ಅದು ಬೇರೆ ಬೇರೆ ಅಧ್ಯಾಯಗಳಡಿ ಕಾಣಿಸಿಕೊಳ್ಳುತ್ತದೆ.  ಈ ಕಾರಣ, ಈ ವೃತ್ತಾಂತವನ್ನು.  (೮,೧-೧೧) ಅವರಣಗಳೊಳಗೆ ಕೊಡಲಾಗಿದೆ.

ಕ್ರಿಸ್ತ ಯೇಸು ಅನುಗ್ರಹಿಸುವ ಜೀವ ಸತ್ಯವಾದುದು, ನಿತ್ಯವಾದುದು.  ಆದೊಂದು ಪರಮೋನ್ನತ ಕೊಡುಗೆ.  'ಮಾರ್ಗವೂ ಸತ್ಯವೂ ಜೀವವೂ ನಾನೇ' ಎಂದ ಸ್ವಾಮಿ ಈ ಅಮರ ಜೀವವನ್ನು ತನ್ನ ಕರೆಗೆ ಓಗೊಡುವ ಭಕ್ತಾದಿಗಳಿಗೆ ಇಹದಲ್ಲೇ ನೀಡುತ್ತಾರೆಂದು ಲೇಖಕ ಯೊವಾನ್ನನು ಹಲವಾರು ವಿಧದಲ್ಲಿ ನಿರೊಪಿಸುತ್ತಾನೆ.  ದಿನನಿತ್ಯದ ಬಳಕೆಗಾಗುವ ನೀರು, ರೊಟ್ಟಿ, ಬೆಳಕು, ದ್ರಾಕ್ಷಾರಸ ಮುಂತಾದ ಪದಾರ್ಥಗಳ ಮೂಲಕ, ಕುರಿ, ಕುರಿಗಾಹಿ ಇಂಥ ಸಾಮಾನ್ಯ ಉದಾಹರಣೆಗಳ ಮೂಲಕ ಆಳವಾದ ಆಧ್ಯಾತ್ಮಿಕ ಸತ್ಯಗಳನ್ನು ವ್ಯಕ್ತಪಡಿಸುವುದು ಯೊವಾನ್ನನ ವೈಶಿಷ್ಟ್ಯವೆನ್ನಬಹುದು.

ಉಲ್ಲೇಖ 

ಕ್ರೈಸ್ತ ಧರ್ಮ
ಅಚ್ಚೊತ್ತುವಿಕೆ

ಅಚ್ಚೊತ್ತುವಿಕೆ ಅಚ್ಚು ಎಂದು ಕರೆಯಲ್ಪಡುವ ಗಡುಸಾದ ಚೌಕಟ್ಟನ್ನು ಬಳಸಿ ದ್ರವ ಅಥವಾ ಬಾಗಿಸಬಹುದಾದ ಕಚ್ಚಾ ವಸ್ತುವಿಗೆ ಆಕಾರ ಕೊಡುವ ತಯಾರಿಕೆಯ ಪ್ರಕ್ರಿಯೆ. ಈ ಅಚ್ಚನ್ನು ಸ್ವತಃ ಅಂತಿಮ ವಸ್ತುವಿನ ರೂಪಿಕೆ ಅಥವಾ ಮಾದರಿ ಬಳಸಿ ತಯಾರಿಸಿರಬಹುದು.

ಅಚ್ಚು ದ್ರವ ಅಥವಾ ಪ್ಲಾಸ್ಟಿಕ್, ಗಾಜು, ಲೋಹ, ಅಥವಾ ಪಿಂಗಾಣಿಯ ಕಚ್ಚಾ ವಸ್ತುವಿನಂತಹ ಬಾಗಿಸಬಹುದಾದ ವಸ್ತುವಿನಿಂದ ತುಂಬಲಾಗುವ ಕುಳಿ ಹೊಂದಿರುವ ತುಂಡು. ದ್ರವವು ಅಚ್ಚಿನ ಒಳಗೆ ಗಟ್ಟಿಯಾಗುತ್ತದೆ ಅಥವಾ ಘನೀಕರಿಸುತ್ತದೆ, ಮತ್ತು ಅದರ ಆಕಾರವನ್ನು ಪಡೆಯುತ್ತದೆ. ಅತ್ಯಂತ ಸಾಮಾನ್ಯ ದ್ವಿಕವಾಟ ಅಚ್ಚೊತ್ತುವಿಕೆ ಪ್ರಕ್ರಿಯೆಯು ಎರಡು ಅಚ್ಚುಗಳನ್ನು ಬಳಸುತ್ತದೆ, ವಸ್ತುವಿನ ಪ್ರತಿ ಅರ್ಧ ಭಾಗಕ್ಕೆ ಒಂದು. ತುಂಡು ಅಚ್ಚೊತ್ತುವಿಕೆ ಹಲವಾರು ವಿಭಿನ್ನ ಅಚ್ಚುಗಳನ್ನು ಬಳಸುತ್ತದೆ, ಮತ್ತು ಪ್ರತಿ ಅಚ್ಚು ಒಂದು ಸಂಕೀರ್ಣ ವಸ್ತುವಿನ ಒಂದು ಭಾಗವನ್ನು ನಿರ್ಮಿಸುತ್ತದೆ. ಇದನ್ನು ಸಾಮಾನ್ಯವಾಗಿ ಕೇವಲ ಹೆಚ್ಚು ದೊಡ್ಡ ಮತ್ತು ಹೆಚ್ಚು ಬೆಲೆಬಾಳುವ ವಸ್ತುಗಳಿಗೆ ಬಳಸಲಾಗುತ್ತದೆ.

ಅಚ್ಚುಗಳನ್ನು ತಯಾರಿಸುವ ನಿರ್ಮಾತೃವನ್ನು ಅಚ್ಚು ತಯಾರಕನೆಂದು ಕರೆಯಲಾಗುತ್ತದೆ. ಗಟ್ಟಿಯಾದ/ಘನೀಕೃತ ಪದಾರ್ಥವನ್ನು ಅಚ್ಚಿನಿಂದ ಬಿಡುಗಡೆಗೊಳಿಸುವುದನ್ನು ಸುಲಭ ಮಾಡಲು ಒಂದು ಬಿಡುಗಡೆ ಪದಾರ್ಥವನ್ನು ಸಾಮಾನ್ಯವಾಗಿ ಬಳಸಲಾಗುತ್ತದೆ. ಅಚ್ಚು ಮಾಡಿದ ಪ್ಲಾಸ್ಟಿಕ್‍ಗಳ ಸಾಮಾನ್ಯ ಬಳಕೆಗಳು ಅಚ್ಚು ಮಾಡಿದ ಪೀಠೋಪಕರಣ, ಅಚ್ಚು ಮಾಡಿದ ಮನೆ ಸಾಮಗ್ರಿಗಳು, ಅಚ್ಚು ಮಾಡಿದ ಪೆಟ್ಟಿಗೆಗಳು, ಮತ್ತು ನಿರ್ಮಾಣ ವಸ್ತುಗಳನ್ನು ಒಳಗೊಂಡಿವೆ.

ಕೈಗಾರಿಕಾ ಪ್ರಕ್ರಿಯೆಗಳು
ಶೇಷಗಿರಿರಾವ್ ಚುರಮುರಿ

ಶೇಷಗಿರಿರಾವ್ ಚುರಮುರಿ ( ಜ.೧೮೨೭)

ಶೇಷಗಿರಿರಾಯರ ತಂದೆ ರಾಮಚಂದ್ರರಾಯರು ಆಗಿನ ಕಲಾದಗಿ (ಬಿಜಾಪುರ) ಜಿಲ್ಲೆಯಲ್ಲಿ ಪೋಲೀಸ್ ಇನ್ಸಪೆಕ್ಟರ್ ಆಗಿದ್ದರು. ಸಂಸ್ಕ್ರತ ಭಾಷೆಯಲ್ಲಿ ಪರಿಣಿತರು. ಮಗ ಶೇಷಗಿರಿರಾಯರಿಗೆ ಬಾಲ್ಯದಿಂದಲೇ ಸಂಸ್ಕೃತ ವಿದ್ಯಾಭ್ಯಾಸ ಮಾಡಿಸಿದರು. ಶೇಷಗಿರಿರಾಯರು ಬಾಲ್ಯದಲ್ಲಿ  ಕಲಾದಗಿಯಲ್ಲಿ ಪ್ರಾಥಮಿಕ ಶಿಕ್ಷಣ ಮುಗಿಸಿ ಪುಣೆಗೆ ಹೋಗಿ ಎಂಜಿನಿಯರಿಂಗ್ ಆಭ್ಯಾಸ ಮಾಡಿದರು. ನಂತರ ಮುಂಬಯಿ ಪ್ರಾಂತದ ಲೋಕೋಪಯೋಗಿ ಇಲಾಖೆಯಲ್ಲಿ ಉದ್ಯೋಗಕ್ಕೆ ಸೇರಿದರು.

ಶೇಷಗಿರಿರಾಯರ ಹಿರಿಯುರು ಹಿಂದೆ ಚುರುಮುರಿ ಅಂಗಡಿ ಇಟ್ಟಿದ್ದರಿಂದ ಇವರ ಮನೆತನಕ್ಕೆ ಚುರುಮುರಿ ಎಂಬ ಹೆಸರು ಬೆಳೆದು ಬಂದಿತು. ಶೇಷಗಿರಿರಾಯರು ವ್ರತ್ತಿಯಲ್ಲಿ ಇಂಜಿನಿಯರಾದರು. ಪ್ರವ್ರತ್ತಿಯಲ್ಲಿ ಹಲವು ಕಲೆಗಳ ಆರಾಧಕರಾಗಿದ್ದರು. ಸಂಗೀತವನ್ನು ಆಳವಾಗಿ ಆಭ್ಯಾಸ ಮಾಡಿದರು. ಕನ್ನಡ ಭಾಷೆಯ ಬಗೆಗೆ ವಿಶೇಷವಾದ ಒಲವಿದ್ದ ಇವರು ಆಗ ಡೆಪ್ಯುಟಿ ಚೆನ್ನಬಸಪ್ಪನವರೊಂದಿಗೆ ಸೇರಿ ಕನ್ನಡಕ್ಕಾಗಿ ದುಡಿದರು. ಮುಂಬಯಿಯಲ್ಲಿ ಇದ್ದಾಗಲೇ ಕಾಳಿದಾಸನ ಶಾಕುಂತಲ ನಾಟಕವನ್ನು ಕನ್ನಡಕ್ಕೆ ಅನುವಾದಿಸಿದ್ದರು. ೧೮೭೦ರಲ್ಲಿ ಈ ನಾಟಕ ಅಚ್ಚಾಯಿತು. ಈ ನಾಟಕ ಎಷ್ಟು ಜನಪ್ರಿಯವಾಯಿತೆಂದರೆ ನಾಲ್ಕ್ಯೆದು ಮರುಮುದ್ರಣವನ್ನು ಕಂಡಿತು. ಬಡಗಿತನ, ಕಮ್ಮಾರಿಕೆ ಮುಂತಾದ ಕೆಲಸಗಳನ್ನು ಅರಿತಿದ್ದ ಇವರು ರಾಸಾಯನಿಕ ಶಾಸ್ತ್ರದಲ್ಲಿ ಪರಿಣತಿ ಪಡೆದಿದ್ದರು. ಪ್ರಯೋಗಾಲಯದಲ್ಲಿ ನಡೆದ ಆಕಸ್ಮಿಕದಲ್ಲಿ ಮರಣ ಹೊಂದಿದರು.

ಉಲ್ಲೇಖ 

ಲೇಖಕರು
ಎಂ.ಎನ್.ಕಾಮತ್

ಎಂ.ಎನ್.ಕಾಮತ್ (ಕ್ರಿ.ಶ.೧೮೮೩-೧೯೪೦) ಎಂದು ಪ್ರಸಿದ್ಧರಾದ ಅವರ ಪೂರ್ಣ ಹೆಸರು ಮುಂಡ್ಕೂರು ನರಸಿಂಗ ಕಾಮತ್. ಕಾವ್ಯನಾಮ ರಾಬಿನ್ ರೆಡ್ ಬ್ರೆಸ್ಟ್. ಕನ್ನಡ ನವೋದಯ ಸಾಹಿತ್ಯದ ಶ್ರೇಷ್ಠ ಸಾಹಿತಿಗಳಲ್ಲೊಬ್ಬರು. ಕನ್ನಡ ಸಾಹಿತ್ಯದಲ್ಲಿ ಸಣ್ಣಕತೆ ಮತ್ತು ನಾಟಕಗಳನ್ನು ಬರೆದ ಆದ್ಯರಲಿ ಒಬ್ಬರು. ಅವರು ಕವಿತೆ, ಕಾದಂಬರಿ, ನಾಟಕ, ಹರಟೆ, ಲಲಿತ ಪ್ರಬಂಧಗಳು ಇತ್ಯಾದಿ ಪ್ರಕಾರಗಳಲ್ಲಿ ಗಣನೀಯ ಕೊಡುಗೆಯನ್ನು ನೀಡಿದವರು. ಕಡು ಬಡತನದ ಗೋಳು ಅವರ ಪ್ರತಿಭಾ ವಿಕಸನಕ್ಕೆ ತಡೆಯಾದರೂ ಅವರ ಕನ್ನಡ ಸಾಹಿತ್ಯ ಸಾಧನೆ ಅಲ್ಪವೇನಲ್ಲ.

ಬಾಲ್ಯ ಜೀವನ
ಎಂ.ಎನ್. ಕಾಮತ್ ಅವರು ೧೮೮೩ರ ಮಾಚ್ ೧೭ರಂದು ಮುಂಡ್ಕೂರಿನಲ್ಲಿ ಜನಿಸಿದರು. ಅವರ ತಂದೆ ಶ್ರೀನಿವಾಸ ಕಾಮತ್; ತಾಯಿ ತುಂಗಾಭದ್ರ. ಒಂದು ಹೊತ್ತಿನ ಊಟಕ್ಕೂ ಗತಿಯಿಲ್ಲದ ಬಡತನದ ಅವರದು. ಎಂ.ಎಸ್. ಕಾಮತರು ಮುಂಡ್ಕೂರಿನ ಪ್ರಾಥಮಿಕ ಶಾಲೆಯಲ್ಲಿ ಕಲಿಯುತ್ತಿದ್ದಾಗಲೇ ಅವರ ತಾಯಿ ತೀರಿಕೊಂಡರು. ಪತ್ನಿಯನ್ನು ಕಳಕೊಂಡ ಮೇಲೆ ಶ್ರೀನಿವಾಸ ಕಾಮತರಿಗೆ ಮುಂಡ್ಕೂರಿನ ಜೀವನವು ಅಸನಿಯವಾಯಿತು. ಆದದ್ದಾಗಲಿ ಎಂಬ ಹುಚ್ಚು ಧ್ಯೆಯದಿಂದ ಮಗನೊಂದಿಗೆ ಮಂಗಳೂರಿಗೆ ಹೋದರು.

ಹೈಸ್ಕೂಲ್ ನಲ್ಲಿ ಎರಡು ವಷಗಳ ಕಾಲ (೧೮೯೩-೧೮೯೯) ಮಂಜೇಶ್ವರ ಗೋವಿಂದ ಪೈಯವರು ಕಾಮತರ ಸಹಪಾಠಿಗಳಾಗಿದ್ದರು. ೧೮೯೯ರಲ್ಲಿ ಕಾಮತರು, ಪೈಯವರು ಮತ್ತು ಇತರ ಕೆಲವು ವಿದ್ಯಾಥಿಗಳ ಒಟ್ಟುಗೂಡಿ ಏಂಜಲ್ ಎಂಬ ಕೈಬರಹದ ಇಂಗ್ಲಿಷ್  ಪತ್ರಿಕೆಯನ್ನು ಹೊರಡಿಸಿದರು. ಆ ಪತ್ರಿಕೆಯನ್ನು ಮೊದಲು ಎರಡು ಸಂಚಿಕೆಯಲ್ಲಿ ಕಾಮತರ ಆರು ಇಂಗ್ಲೀಷ್ ಕವಿತೆಗಳಿದ್ದುವು ಎಂದು ಗೋವಿಂದ ಪೈ ಅವರು ಬರೆದಿದ್ದಾರೆ.

ಕಾಲೇಜು ಶಿಕ್ಷಣಕ್ಕಾಗಿ ಕಾಮತರ ಸಂತ ಆಲೋಶಿಯಸ್ ಕಾಲೇಜನ್ನು ಸೇರಿದರು. ಗೋವಿಂದ ಪೈ ಅವರು ಸರಕಾರಿ ಕಾಲೇಜನ್ನು ಸೇರಿದ್ದರು. ಆದುದರಿಂದ ಕೆನರಾ ಹೆಸ್ಕೂಲಿನಲ್ಲಿ ಚಿಗುರಿದ ಈ ಇಬ್ಬರ ಗೆಳೆತನವು ಬೆಳೆಯಲು ಆ ಕೂಡಲೇ ಅವಕಾಶವಾಗಲಿಲ್ಲ. ಒಂದು ವೇಳೆ ಕಾಮತರು ಪೆಯವರಂತೆ ಸರಕಾರಿ ಕಾಲೇಜನ್ನು ಸೇರಿದ್ದಲ್ಲಿ ಪಂಜೆ ಮಂಗೇಶರಾಯರು ಶಿಷ್ಯರಾಗಲು ಅವಕಾಶವುಂಟಾಗುತ್ತಿತ್ತು. ಎ‌‌ಫ್.ಎ.ಪರೀಕ್ಷೆ ಪಾಸು ಮಾಡಿದ ಬೆನ್ನಲೆ ಕಾಮತರ ಮದುವೆ ನಡೆಯಿತು. ಮನೆಯ ಆಥಕ ಪರಿಸ್ಥಿತಿ ತೀರ ತೋಚನಿಯವಾಗಿತ್ತು. ವಾದ್ಯದ ಕಂಪೆನಿಯೊಂದರಲ್ಲಿ ಅವರಿಗೆ ಗುಮಾಸ್ತನ ಕೆಲಸ ಸಿಕ್ಕಿತು. ಎರಡು ವಷಗಳ ಬಳಿಕ ಅವರಿಗೆ ಆ ಕಂಪೆನಿಯ ಕಲ್ಕತದ ಶಾಖೆಗೆ ವಗವಾಯಿತು. ಕಲ್ಕತದ ವಾಸವು ಅವರ ಬದುಕಿಗೆ ಒಂದು ಪ್ರಮುಖ ತಿರುವನ್ನು ತಂದ್ದೊಡಿತು.
 
ಅದು ಬಂಗಾಳಿ ಸಾಹಿತ್ಯದ ಪುನರುಜ‍್ಜೀವನದ ಕಾಲ. ಆಗ ಅಲ್ಲಿಯ ಸಾಹಿತಿಗಳು ಇಂಗ್ಲೀಷ್ ಮೋಹವನ್ನು ಬಿಟ್ಟು, ಬಂಗಾಳಿಯಲ್ಲಿ ಹೊಸ ಸಾಹಿತ್ಯವನ್ನು ನಿಮಿಸತೊಡಗಿದ್ದರು.

ಕಾದಂಬರಿಗಳು
ಕಮಲಕುಮಾರಿ (ಬಾಬೂ ತಾರಕನಾಥ ವಿಶ್ವಾ ಅವರು ಕೃತಿ ಅನುವಾದ)
ಪ್ರೇಮಪಿಪಾಸೆ
ಕ್ಷಾತ್ರತೇಜ
ವಿಷವಿವಾಹ

ಪ್ರಸಿದ್ಧಿ ಹರಟೆಗಳು
ಸಾಹಿತ್ಯರೈಲ್ವೆ
ಬೀಡಿ ಸೇದಿ ಬೇಡಿ

ಗದ್ಯ ಕೃತಿಗಳು
ಬಾಲಕರ ಮಹಾಭಾರತ
ಯಾದವ ಕೃಷ್ಣ
ಚಂಡಕೌಶಿಕ

ನಾಟಕಗಳು
ಅರ್ಜುನನ ಚಾರ್ತುಮಾಸ
ಕೃಷ್ಣ ಸಂಧಾನ
ಮೆಂಬರ
ತೆನಾಲಿ ರಾಮ
ಪ್ರತಾಪ ಸಿಂಹ

ಉಲ್ಲೇಖಗಳು
ಮಾಹಿತಿ ಕೃಪೆ: ಕಣಜ

ಸಾಹಿತಿಗಳು
ನವೋದಯ ಸಾಹಿತ್ಯ
ಪ್ರತಿಕೃತಿ

ಪ್ರತಿಕೃತಿ ಮೂಲ ಕಲಾಕಾರನಿಂದ ಕಾರ್ಯಗತಗೊಳಿಸಿದಂತೆ ಇರುವ ನಿಖರ ನಕಲೆತ್ತಿಕೆ, ಉದಾಹರಣೆಗೆ ಒಂದು ವರ್ಣಚಿತ್ರದ್ದು, ವಿಶೇಷವಾಗಿ ಮೂಲ ಕೃತಿಗಿಂತ ಪ್ರಮಾಣದಲ್ಲಿ ಚಿಕ್ಕದಿರುವಂಥದ್ದು.

ಪ್ರತಿಕೃತಿಯು ಅದರ ಆಕಾರ ಮತ್ತು ನೋಟಕ್ಕೆ ಸಂಬಂಧಿಸಿದಂತೆ ಮೂಲಕೃತಿಯನ್ನು ನಿಕಟವಾಗಿ ಹೋಲುವ ನಕಲೆತ್ತಿಕೆ. ಒಂದು ತಲೆಕೆಳಗಾದ ಪ್ರತಿಕೃತಿ ಅದರ ಸಂದುಗಳನ್ನು ತುಂಬುವ ಮೂಲಕ ಮೂಲಕೃತಿಗೆ ಪೂರಕವಾಗಿರುತ್ತದೆ. ಅದು ಐತಿಹಾಸಿಕ ಉದ್ದೇಶಗಳಿಗಾಗಿ ಬಳಸಲಾಗುವ ನಕಲಿರಬಹುದು, ಉದಾಹರಣೆಗೆ ಸಂಗ್ರಹಾಲಯದಲ್ಲಿ ಇಡಲು. ಕೆಲವೊಮ್ಮೆ ಮೂಲಕೃತಿ ಅಸ್ತಿತ್ವದಲ್ಲೇ ಇರುವುದಿಲ್ಲ. ಪ್ರತಿಕೃತಿಗಳು ಮತ್ತು ನಕಲೆತ್ತಿಕೆಗಳನ್ನು ಇತರರಿಗೆ ಬಳಸಲು ನೀಡುವಂತಹ ಒಂದು ಚಿತ್ರದ ಯಾವುದೇ ಪರವಾನಗಿಯ ರೂಪಕ್ಕೆ ಸಂಬಂಧಿಸಬಹುದು, ಛಾಯಾಚಿತ್ರಗಳ, ಅಂಚೆಪತ್ರಗಳ, ಮುದ್ರಿತ ಚಿತ್ರಗಳ, ಕಿರುರೂಪ ಅಥವಾ ಪೂರ್ಣ ಗಾತ್ರದ ನಕಲುಗಳ ಮೂಲಕ. ಒಟ್ಟಿನಲ್ಲಿ ಅವು ಮೂಲಕೃತಿಯ ಹೋಲಿಕೆಯನ್ನು ಪ್ರತಿನಿಧಿಸುತ್ತವೆ.

ಎಲ್ಲ ತಪ್ಪಾಗಿ ನೆಮ್ಮಿಸಲಾದ ವಸ್ತುಗಳು ಉದ್ದೇಶಪೂರ್ವಕ ಖೋಟಾ ತಯಾರಿಕೆಗಳಲ್ಲ. ಒಂದು ಸಂಗ್ರಹಾಲಯದ ಮಳಿಗೆಯು ಒಂದು ವರ್ಣಚಿತ್ರದ ಮುದ್ರಿತ ಚಿತ್ರ ಅಥವಾ ಒಂದು ಹೂದಾನಿಯ ಪ್ರತಿಕೃತಿಯನ್ನು ಮಾರಾಟಮಾಡುವ ರೀತಿಯಂತೆ, ಪ್ರತಿಮೆಗಳು, ವರ್ಣಚಿತ್ರಗಳು ಮತ್ತು ಇತರ ಬೆಲೆಬಾಳುವ ಕಲಾಕೃತಿಗಳ ನಕಲುಗಳು ಯುಗಗಳಾದ್ಯಂತ ಜನಪ್ರಿಯವಾಗಿವೆ.

ಉಲ್ಲೇಖಗಳು

ಕಲೆ
ಸ್ವಾಮಿ ಸರ್ವಪ್ರಿಯಾನಂದ

ಸ್ವಾಮಿ ಸರ್ವಪ್ರಿಯಾನಂದರು,  ಅಮೆರಿಕದ ನ್ಯೂಯಾರ್ಕ್ ನಗರದ ವೇದಾಂತ ಸೊಸೈಟಿಯ ಮೇಲಧಿಕಾರಿ,ಅಧ್ಯಾತ್ಮಿಕ ಮುಂದಾಳಾಗಿ, ೬, ಜನವರಿ, ೨೦೧೭ ರಿಂದ ತಮ್ಮ ಕಾರ್ಯಭಾರ ಸಂಭಾಳಿಸುತ್ತಿದ್ದಾರೆ. ಇದಕ್ಕೆ ಮೊದಲು ೩ ಡಿಸೆಂಬರ್, ೨೦೧೫ ರಿಂದ ಅವರು ಅಮೆರಿಕದ ಕ್ಯಾಲಿಫೋರ್ನಿಯದ ವೇದಾಂತ ಸೊಸೈಟಿಯ ಸಹಾಯಕ ಆಡಳಿತಾಧಿಕಾರಿಯಾಗಿ ಕೆಲಸ ಮಾಡಿದ್ದರು.

ವಿದ್ಯಾಭ್ಯಾಸ
ಒಡಿಶಾರಾಜ್ಯದ ಭುವನೇಶ್ವರ ನಗರದ (XIMB) 'ಸೇಂಟ್ ಝೇವಿಯರ್ಸ್ ಇನ್ಶ್ಟಿಟ್ಯೂಟ್ ಆಫ್ ಮ್ಯಾನೇಝ್ಮೆಂಟ್ ಕಾಲೇಜಿ'ನಿಂದ ಬಿಝಿನೆಸ್ ಮ್ಯಾನೇಜ್ಮೆಂಟ್ ಪದವಿ ಗಳಿಸಿದ್ದಾರೆ. ಅವರ ಇತರ ಆಸಕ್ತಿಗಳು, ಅಧ್ಯಾತ್ಮವಿದ್ಯೆ, ತತ್ವಶಾಸ್ತ್ರ,ಮ್ಯಾನೇಜ್ಮೆಂಟ್,ವಿಜ್ಞಾನ ಮತ್ತು ಶಿಕ್ಷಣ. ೧೯೯೪ ರಲ್ಲಿ ಸ್ವಾಮಿಗಳು, ರಾಮಕೃಷ್ಣ ಮಠ ಮತ್ತು ಮಿಶನ್ ಗೆ ಪಾದಾರ್ಪಣೆಮಾಡಿದರು. ೨೦೦೪ ರಲ್ಲಿ ಸನ್ಯಾಸ ಸ್ವೀಕರಿಸಿದರು. (ವೇದಾಂತ ಸೊಸೈಟಿ ಆಫ್ ಸದರನ್ ಕ್ಯಾಲಿ ಫೋರ್ನಿಯದ VSSC’s Hollywood Temple) ಗೆ ಸೇರುವ ಮೊದಲು, ಅವರು ಕೊಲ್ಕೊಟ್ಟಾದ್ದ ಬೇಲೂರ್ ಮಠದಲ್ಲಿ ಆಚಾರ್ಯರ ಪದವಿಯಲ್ಲಿ ತಮ್ಮ ಕಾರ್ಯಚಟುವಟಿಗೆಗಳಲ್ಲಿ ತೊಡಗಿದ್ದರು. ಇದಕ್ಕೆ ಮೊದಲು ರಾಮಕೃಷ್ಣ ಮಠ ಹಾಗೂ ಮಿಶನ್ ನ ಹಲವಾರು ಹುದ್ದೆಗಳಲ್ಲಿ ತಮ್ಮಯೋಗದಾನಮಾಡಿದ್ದರು. ಅವುಗಳು ಹೀಗಿವೆ :
 ಝಾರ್ಖಂಡ್ ರಾಜ್ಯದ ದೇವ್ ಘರ್ ವಿದ್ಯಾಪೀಠ,ಹೈಯರ್ ಸೆಕೆಂಡರಿ ಸ್ಕೂಲ್ ನ, ವೈಸ್ ಪ್ರಾಂಶುಪಾಲರಾಗಿ,
 ಬೇಲೂರು ಮಠದ ವಿವೇಕಾನಂದ ವಿಶ್ವವಿದ್ಯಾನಿಲಯದ ಮೊದಲನೆಯ ಕುಲಪತಿಗಳ ಹುದ್ದೆಯಲ್ಲಿದ್ದರು.
 ಬೇಲೂರು ಮಠದ ಶಿಕ್ಷಣ ಮಂದಿರ ಟೀಚರ್ಸ್ ಎಜುಕೇಶನ್ ಕಾಲೇಜಿನ ಪ್ರಾಂಶುಪಾಲರಾಗಿ, ಸೇವೆಸಲ್ಲಿಸಿದ್ದಾರೆ.

ಉಲ್ಲೇಖಗಳು

ಬಾಹ್ಯಸಂಪರ್ಕಗಳು
 ಸ್ವಾಮಿ ಸರ್ವಪ್ರಿಯಾನಂದರ ಉಪನ್ಯಾಸಗಳ ವೀಡಿಯೋಗಳು

ರಾಮಕೃಷ್ಣ ಮಿಶನ್
ಮುದ್ರಣ

ಮುದ್ರಣ ಮೂಲ ರೂಪ ಅಥವಾ ಮಾದರಿಯನ್ನು ಬಳಸಿ ಪಠ್ಯ ಮತ್ತು ಚಿತ್ರಗಳನ್ನು ನಕಲು ಮಾಡುವ ಪ್ರಕ್ರಿಯೆ. ಅತ್ಯಂತ ಮುಂಚಿನ ಉದಾಹರಣೆಗಳು ಉರುಳೆ ಮುದ್ರೆಗಳು ಮತ್ತು ಸೈರಸ್ ಉರುಳೆ ಮತ್ತು ನಬೋನಿಡಸ್‍ನ ಉರುಳೆಗಳಂತಹ ಇತರ ವಸ್ತುಗಳನ್ನು ಒಳಗೊಂಡಿವೆ. ದಾರುತುಂಡು ಮುದ್ರಣದ ಅತ್ಯಂತ ಮುಂಚಿನ ತಿಳಿದುಬಂದಿರುವ ರೂಪ ಚೀನಾದಿಂದ ಬಂದಿತು ಮತ್ತು ಕ್ರಿ.ಶ. ೨೨೦ ಕ್ಕಿಂತ ಹಿಂದಿನ ಕಾಲಮಾನದ್ದು. ಮುದ್ರಣದಲ್ಲಿನ ನಂತರದ ಅಭಿವೃದ್ಧಿಗಳು ಚಲಿಸಬಲ್ಲ ಬಗೆಯನ್ನು ಒಳಗೊಂಡಿವೆ. ಯೊಹಾನಸ್ ಗೂಟನ್‍ಬರ್ಗ್ ಯಾಂತ್ರಿಕ ಚಲಿಸಬಲ್ಲ ಪ್ರಕಾರದ ಮುದ್ರಣವನ್ನು ಯೂರೋಪ್‍ಗೆ ೧೫ನೇ ಶತಮಾನದಲ್ಲಿ ಪರಿಚಯಿಸಿದನು.

ಆಧುನಿಕ ದೊಡ್ಡ ಪ್ರಮಾಣದ ಮುದ್ರಣವನ್ನು ಸಾಮಾನ್ಯವಾಗಿ ಮುದ್ರಣಾಲಯದಲ್ಲಿ ಮಾಡಲಾದರೆ, ಸಣ್ಣ ಪ್ರಮಾಣದ ಮುದ್ರಣವನ್ನು ಮುದ್ರಕ ಬಳಸಿ ಮುಕ್ತ ರೂಪದಲ್ಲಿ ಮಾಡಲಾಗುತ್ತದೆ. ಕಾಗದ ಅತ್ಯಂತ ಸಾಮಾನ್ಯ ಸಾಮಗ್ರಿಯಾದರೂ, ಮುದ್ರಣವನ್ನು ಆಗಾಗ್ಗೆ ಲೋಹಗಳು, ಪ್ಲಾಸ್ಟಿಕ್‍ಗಳು, ಬಟ್ಟೆ ಮತ್ತು ಸಂಯುಕ್ತ ಸಾಮಗ್ರಿಗಳ ಮೇಲೂ ಮಾಡಲಾಗುತ್ತದೆ. ಕಾಗದದ ಮೇಲೆ ಅದನ್ನು ಹಲವುವೇಳೆ ದೊಡ್ಡ ಪ್ರಮಾಣದ ಕೈಗಾರಿಕಾ ಪ್ರಕ್ರಿಯೆಯಾಗಿ ನಿಭಾಯಿಸಲಾಗುತ್ತದೆ ಮತ್ತು ಪ್ರಕಾಶನ ಹಾಗೂ ವ್ಯವಹಾರ ಮುದ್ರಣದ ಅಗತ್ಯ ಭಾಗವಾಗಿದೆ.

ಉಲ್ಲೇಖಗಳು

ಪ್ರಕಾಶನ
ಮುದ್ರಣ ಯಂತ್ರ

ಮುದ್ರಣ ಯಂತ್ರ (ಕಾಗದ ಅಥವಾ ಬಟ್ಟೆಯಂತಹ) ಮುದ್ರಣ ಮಾಧ್ಯಮದ ಮೇಲೆ ನಿಂತಿರುವ ಶಾಯಿಯುಕ್ತ ಮೇಲ್ಮೈಗೆ ಒತ್ತಡ ಹಾಕಲು, ಮತ್ತು ಆ ಮೂಲಕ ಶಾಯಿಯನ್ನು ವರ್ಗಾಯಿಸಲು ಬಳಸಲಾಗುವ ಒಂದು ಸಾಧನ. ಸಾಮಾನ್ಯವಾಗಿ ಪಠ್ಯಗಳಿಗೆ ಬಳಸಲಾದ ಮುದ್ರಣ ಯಂತ್ರದ ಆವಿಷ್ಕಾರ ಮತ್ತು ಹರಡುವಿಕೆ ಎರಡನೇ ಸಹಸ್ರಮಾನದ ಅತ್ಯಂತ ಪ್ರಭಾವಿ ಘಟನೆಗಳ ಪೈಕಿ ಒಂದಾಗಿತ್ತು ಮತ್ತು ಜನರು ತಾವು ವಾಸಿಸುವ ವಿಶ್ವವನ್ನು ಕಲ್ಪಿಸುವ ಹಾಗೂ ವಿವರಿಸುವ ರೀತಿಯಲ್ಲಿ ಕ್ರಾಂತಿ ಉಂಟುಮಾಡಿತು, ಮತ್ತು ಆಧುನಿಕ ಯುಗವನ್ನು ಬರಮಾಡಿಕೊಂಡಿತು.

ಮುದ್ರಣ ಯಂತ್ರವನ್ನು ಪವಿತ್ರ ರೋಮನ್ ಸಾಮ್ರಾಜ್ಯದಲ್ಲಿ, ಅಸ್ತಿತ್ವದಲ್ಲಿದ್ದ ತಿರುಪು ಒತ್ತು ಯಂತ್ರಗಳನ್ನು ಆಧರಿಸಿ, ೧೪೪೦ರ ಸುಮಾರು ಜರ್ಮನಿಯ ಯೊಹಾನಸ್ ಗೂಟನ್‍ಬರ್ಗ್‍ರಿಂದ ಆವಿಷ್ಕರಿಸಲಾಯಿತು. ವೃತ್ತಿಯಿಂದ ಚಿನಿವಾರನಾಗಿದ್ದ ಗೂಟನ್‍ಬರ್ಗ್, ಸಂಪೂರ್ಣ ಮುದ್ರಣ ವ್ಯವಸ್ಥೆಯನ್ನು ಅಭಿವೃದ್ಧಿಪಡಿಸಿದನು, ಮತ್ತು ಇದು ಅಸ್ತಿತ್ವದಲ್ಲಿದ್ದ ತಂತ್ರಜ್ಞಾನಗಳನ್ನು ಮುದ್ರಣ ಉದ್ದೇಶಗಳಿಗಾಗಿ ಅಳವಡಿಸಿಕೊಂಡು, ಮತ್ತು ಜೊತೆಗೆ ತನ್ನ ಸ್ವಂತ ನವೀನ ಆವಿಷ್ಕಾರಗಳನ್ನು ಮಾಡಿ, ಮುದ್ರಣ ಪ್ರಕ್ರಿಯೆಯನ್ನು ಅದರ ಎಲ್ಲ ಹಂತಗಳ ಒಂದು ಕೊನೆಯಿಂದ ಮತ್ತೊಂದು ಕೊನೆಗೆ ಪರಿಪೂರ್ಣಗೊಳಿಸಿತು.

ಹಲವು ದಶಕಗಳಲ್ಲಿ ಹನ್ನೆರಡು ಐರೋಪ್ಯ ದೇಶಗಳಲ್ಲಿನ ಇನ್ನೂರಕ್ಕೂ ಹೆಚ್ಚು ನಗರಗಳಿಗೆ ಮುದ್ರಣ ಯಂತ್ರ ಹರಡಿತು.

ಉಲ್ಲೇಖಗಳು

ಪ್ರಕಾಶನ
ಪರೀಕ್ಷೆ

ಪರೀಕ್ಷೆ ಅದನ್ನು ತೆಗೆದುಕೊಂಡವನ ಜ್ಞಾನ, ಕೌಶಲ, ಸಾಮರ್ಥ್ಯ, ದೈಹಿಕ ಅರ್ಹತೆ, ಅಥವಾ ಇತರ ಅನೇಕ ವಿಷಯಗಳಲ್ಲಿ (ಉದಾ. ನಂಬಿಕೆಗಳು) ವರ್ಗೀಕರಣವನ್ನು ಅಳೆಯಲು ಉದ್ದೇಶಿಸುವ ಒಂದು ಮೌಲ್ಯಮಾಪನ. ಪರೀಕ್ಷೆಯನ್ನು ಮಾತಿನ ಮೂಲಕ, ಕಾಗದದ ಮೇಲೆ, ಗಣಕಯಂತ್ರದ ಮೇಲೆ, ಅಥವಾ ಪರೀಕ್ಷೆ ತೆಗೆದುಕೊಳ್ಳುವವನು ದೈಹಿಕವಾಗಿ ಒಂದು ಕೌಶಲಗಳ ಸಮೂಹವನ್ನು ನಿರ್ವಹಿಸಬೇಕಾಗುವ ಒಂದು ಸೀಮಿತ ಪ್ರದೇಶದಲ್ಲಿ ನಡೆಸಬಹುದು. ಪರೀಕ್ಷೆಗಳು ಶೈಲಿ, ಕಾಠಿನ್ಯ ಮತ್ತು ಅಗತ್ಯಗಳಲ್ಲಿ ಬದಲಾಗುತ್ತವೆ. ಉದಾಹರಣೆಗೆ, ಮುಚ್ಚು ಪುಸ್ತಕ ಪರೀಕ್ಷೆಯಲ್ಲಿ, ಪರೀಕ್ಷೆ ತೆಗೆದುಕೊಳ್ಳುವವನು ನಿರ್ದಿಷ್ಟ ವಿವರಗಳಿಗೆ ಪ್ರತಿಕ್ರಿಯಿಸಲು ಹಲವುವೇಳೆ ಸ್ಮರಣಶಕ್ತಿಯ ಮೇಲೆ ಅವಲಂಬಿಸಬೇಕಿರುತ್ತದೆ, ಮತ್ತು ತೆರೆದ ಪುಸ್ತಕ ಪರೀಕ್ಷೆಯಲ್ಲಿ, ಪರೀಕ್ಷೆ ತೆಗೆದುಕೊಳ್ಳುವವನು ಒಂದು ವಿಷಯಕ್ಕೆ ಪ್ರತಿಕ್ರಿಯಿಸುವಾಗ ಉಲ್ಲೇಖದ ಪುಸ್ತಕ ಅಥವಾ ಲೆಕ್ಕರಣೆಯಂತಹ ಒಂದು ಅಥವಾ ಹೆಚ್ಚು ಪೂರಕ ಉಪಕರಣಗಳನ್ನು ಬಳಸಬಹುದು. ಪರೀಕ್ಷೆಯನ್ನು ಔಪಚಾರಿಕವಾಗಿ ಅಥವಾ ಅನೌಪಚಾರಿಕವಾಗಿ ನಡೆಸಬಹುದು. ತಂದೆ ಅಥವಾ ತಾಯಿ ಮಗುವಿನ ಮೇಲೆ ನಡೆಸುವ ಓದುವ ಪರೀಕ್ಷೆ ಅನೌಪಚಾರಿಕ ಪರೀಕ್ಷೆಯ ಉದಾಹರಣೆ. ಶಿಕ್ಷಕ ತರಗತಿಯಲ್ಲಿ ನಡೆಸುವ ಅಂತಿಮ ಪರೀಕ್ಷೆ ಅಥವಾ ಚಿಕಿತ್ಸಾಲಯದಲ್ಲಿ ಮನಃಶಾಸ್ತ್ರಜ್ಞನು ನಡೆಸುವ ಬುದ್ಧಿಮತ್ತೆ ಪ್ರಮಾಣದ ಪರೀಕ್ಷೆ ಒಂದು ಔಪಚಾರಿಕೆ ಪರೀಕ್ಷೆಯ ಉದಾಹರಣೆ. ಔಪಚಾರಿಕ ಪರೀಕ್ಷೆ ಹಲವುವೇಳೆ ಗುಣಾಂಕ ಅಥವಾ ಪರೀಕ್ಷಾ ಅಂಕವಾಗಿ ಪರಿಣಮಿಸುತ್ತದೆ.

ಉಲ್ಲೇಖಗಳು

ಮನೋಮಾಪನ ವಿಜ್ಞಾನ
ರೋಗ

ರೋಗ ಒಂದು ಜೀವಿಯ ಭಾಗ ಅಥವಾ ಎಲ್ಲವನ್ನೂ ಬಾಧಿಸುವ ಒಂದು ನಿರ್ದಿಷ್ಟ ಅಸಹಜ ಸ್ಥಿತಿ, ಒಂದು ರಚನೆ ಅಥವಾ ಕ್ರಿಯೆಯ ಅಸ್ವಸ್ಥತೆ. ರೋಗದ ಅಧ್ಯಯನವನ್ನು ರೋಗ ವಿಜ್ಞಾನವೆಂದು ಕರೆಯಲಾಗುತ್ತದೆ ಮತ್ತು ಇದು ರೋಗನಿದಾನ ಶಾಸ್ತ್ರದ ಅಧ್ಯಯನವನ್ನು ಒಳಗೊಳ್ಳುತ್ತದೆ. ರೋಗವನ್ನು ಹಲವುವೇಳೆ ರೋಗಲಕ್ಷಣಗಳು ಮತ್ತು ವೈದ್ಯಕೀಯ ಚಿಹ್ನೆಗಳಿಗೆ ಸಂಬಂಧಿಸಿದ ವೈದ್ಯಕೀಯ ಸ್ಥಿತಿ ಎಂದು ಅರ್ಥೈಸಲಾಗುತ್ತದೆ. ಅದು ರೋಗಕಾರಕಗಳಂತಹ ಬಾಹ್ಯ ಅಂಶಗಳಿಂದ, ಅಥವಾ ಪ್ರತಿರಕ್ಷಣಾ ಶಕ್ತಿಯ ಕೊರತೆಯಂತಹ ವಿಶೇಷವಾಗಿ ಪ್ರತಿರಕ್ಷಣಾ ವ್ಯವಸ್ಥೆಯ ಆಂತರಿಕ ಅಪಸಾಮಾನ್ಯ ಕ್ರಿಯೆಗಳಿಂದ, ಅಥವಾ ಅಲರ್ಜಿಗಳು ಮತ್ತು ಸ್ವರಕ್ಷಣೆಯನ್ನು ಒಳಗೊಂಡಂತೆ ಅತಿಸೂಕ್ಷ್ಮತೆಯಿಂದ ಉಂಟಾಗಿರಬಹುದು.

ಮಾನವರಲ್ಲಿ, ರೋಗ ಪದವನ್ನು ಹಲವುವೇಳೆ ಸ್ಥೂಲವಾಗಿ ಪೀಡಿತ ವ್ಯಕ್ತಿಗೆ ನೋವು, ಅಪಸಾಮಾನ್ಯತೆ, ಸಂಕಟ, ಸಾಮಾಜಿಕ ಸಮಸ್ಯೆಗಳು, ಅಥವಾ ಸಾವನ್ನು ಉಂಟುಮಾಡುವ, ಅಥವಾ ಆ ವ್ಯಕ್ತಿಯ ಸಂಪರ್ಕದಲ್ಲಿರುವವರಿಗೆ ಹೋಲುವ ಸಮಸ್ಯೆಗಳನ್ನು ಉಂಟುಮಾಡುವ ಯಾವುದೇ ಸ್ಥಿತಿಯನ್ನು ಸೂಚಿಸಲು ಬಳಸಲಾಗುತ್ತದೆ. ಈ ವಿಶಾಲವಾದ ಅರ್ಥದಲ್ಲಿ, ಅದು ಕೆಲವೊಮ್ಮೆ ಗಾಯಗಳು, ಅಂಗವಿಕಲತೆಗಳು, ಅಸ್ವಸ್ಥತೆ, ಕುರುಹುಕಂತೆಗಳು, ಸೋಂಕುಗಳು, ಪ್ರತ್ಯೇಕಿತ ರೋಗಲಕ್ಷಣಗಳು, ವಕ್ರ ವರ್ತನೆಗಳು, ಮತ್ತು ರಚನೆ ಹಾಗೂ ಕ್ರಿಯೆಯ ವಿಲಕ್ಷಣ ಬದಲಾವಣೆಗಳನ್ನು ಒಳಗೊಳ್ಳುತ್ತದೆ. ರೋಗಗಳು ಜನರ ಮೇಲೆ ಕೇವಲ ಶಾರೀರಿಕವಾಗಿ ಅಲ್ಲದೆ, ಭಾವನಾತ್ಮಕವಾಗಿಯೂ ಪ್ರಭಾವ ಬೀರಬಲ್ಲವು, ಏಕೆಂದರೆ ರೋಗದಿಂದ ಪೀಡಿತವಾಗಿ ಅದರ ಜೊತೆ ಬಾಳುವುದು ಜೀವನದ ಬಗ್ಗೆ ಪೀಡಿತ ವ್ಯಕ್ತಿಯ ದೃಷ್ಟಿಕೋನವನ್ನು ಬದಲಿಸಬಹುದು.

ವೈದ್ಯಕೀಯ ಪರಿಭಾಷೆ
ಕುರುಂಬ ಭಾಷೆ

ಕುರುಂಬ ಭಾಷೆ ದ್ರಾವಿಡ ಭಾಷಾ ಕುಟುಂಬದ ಒಂದು ಭಾಷೆ.ಇದನ್ನು ಕುರುಬ ಜನಾಂಗದವರು ಹೆಚ್ಚಾಗಿ ಮಾತನಾಡುತ್ತಾರೆ.

ಭೌಗೋಳಿಕ ಹರಡುವಿಕೆ
ಈ ಭಾಷೆಯನ್ನು ಮಾತನಾಡುವ ಕುರುಬ ಜನಾಂಗದವರು ಹೆಚ್ಚಾಗಿ ತಮಿಳುನಾಡಿನ ತೇಣಿ, ಡಿಂಡಿಗಲ್,ಕೊಯಮತ್ತೂರು,ಧರ್ಮಪುರಿ,ವೆಲ್ಲೂರು ಮುಂತಾದ ಕಡೆಗಳಲ್ಲಿ ವಾಸಿಸುತ್ತಾರೆ.ಇದಲ್ಲದೆ ಕರ್ನಾಟಕ ಮತ್ತು ಆಂಧ್ರ ಪ್ರದೇಶಗಳ ಕೆಲವು ಕಡೆಗಳಲ್ಲಿಯೂ ಈ ಭಾಷಿಕರು ಕಂಡು ಬರುತ್ತಾರೆ.

ಉಲ್ಲೇಖ

ಭಾಷೆಗಳು
ದ್ರಾವಿಡ ಭಾಷೆಗಳು
ಕೊತ ಭಾಷೆ

ಕೊತ ಭಾಷೆಯು ದ್ರಾವಿಡ ಭಾಷೆಗಳ ಗುಂಪಿಗೆ ಸೇರಿದ ಭಾಷೆಯಾಗಿದೆ. ಇದು ತಮಿಳುನಾಡಿನ ನೀಲಗಿರಿ ಜಿಲ್ಲೆಯಲ್ಲಿ ಕೊತ ಜನಾಂಗದವರ ಬಳಕೆಯಲ್ಲಿದೆ.೧೯ನೆಯ ಶತಮಾನದ ಅಂತ್ಯದಲ್ಲಿ ಈ ಭಾಷೆಯನ್ನು ಆಡುವವರ ಸಂಖ್ಯೆ ೧೧೦೦ರಷ್ಟಿತ್ತು . ಈಗ ಇವರ ಸಂಖ್ಯೆ ಕೇವಲ ೯೩೦ . ಈ ಭಾಷೆಯು ಅಳಿವಿನಂಚಿನಲ್ಲಿರುವ ಭಾಷೆಯಾಗಿ ಪರಿಗಣಿತವಾಗಿದ್ದು, ಸಂರಕ್ಷಣೆಗ ತುರ್ತು ಕ್ರಮವನ್ನು ಕೈಗೊಳ್ಳಬೇಕಾಗಿದೆ.ಕೊತ ಭಾಷೆಯು ಬಹುಶಃ ಹಳೆಗನ್ನಡದಿಂದ ಉತ್ಪತ್ತಿಯಾಗಿರಬಹುದಾಗಿದ್ದು, ತೋಡ ಭಾಷೆಗೆ ಸಮೀಪವಾಗಿದೆ.

ಉಲ್ಲೇಖಗಳು

ಹೆಚ್ಚಿನ ಓದಿಗಾಗಿ
Emeneau, M.B. 1944. Kota Texts California: University of California Press.

ಭಾಷೆಗಳು
ದ್ರಾವಿಡ ಭಾಷೆಗಳು
ತೋಡ ಭಾಷೆ

ತೋಡ ಭಾಷೆ ಯು ದ್ರಾವಿಡ ಭಾಷೆಗಳ ಗುಂಪಿಗೆ ಸೇರಿದ ಒಂದು ಭಾಷೆಯಾಗಿದೆ. ಇದು ತಮಿಳು ನಾಡಿನ ನೀಲಗಿರಿ ಜೆಲ್ಲೆಯ ಗುಡ್ದಗಾಡು ಜನಾಂಗದವರಲ್ಲಿ ಬಳಕೆಯಲ್ಲಿದು ಪ್ರಪಂಚದ ಅಳಿವಿನಂಚಿನಲ್ಲಿರುವ ಭಾಷೆಗಳಲ್ಲಿ ಒಂದಾಗಿದೆ.ಇದನ್ನು ಬಳಸುವ ಜನರ ಸಂಖ್ಯೆ ಸುಮಾರು ೧೬೦೦ (೨೦೦೧ರ ಜನಗಣತಿ).ಕೋಟ ಭಾಷೆಯಂತೆ ಇದು ಕೂಡ ಹಳೆಗನ್ನಡದಿಂದ ಬಂದಿರಬಹುದು ಎಂದು ವಿದ್ವಾಂಸರ ಅಭಿಪ್ರಾಯ

ಹೆಚ್ಚಿನ ಓದಿಗಾಗಿ
 E. E. Speight who was compiling a Toda grammar in the period before his death

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
 The Toda Language, as part of the Endangered Languages project

.

ಭಾಷೆಗಳು
ದ್ರಾವಿಡ ಭಾಷೆಗಳು
ಕೊರಗ ಭಾಷೆ

ಕೊರಗ ಭಾಷೆಯು ದ್ರಾವಿಡ ಭಾಷಾಕುಟುಂಬಕ್ಕೆ ಸೇರಿದ ಭಾಷೆಯಾಗಿದೆ. ಇದು ಕರಾವಳಿ ಕರ್ನಾಟಕ ಮತ್ತು ಕೇರಳ ಉತ್ತರ ಭಾಗದಲ್ಲಿ ವಾಸವಿರುವ ಪರಿಶಿಷ್ಟ ಜಾನಾಂಗದವರಾದ ಕೊರಗರು ಬಳಸುವ ಭಾಷೆಯಾಗಿದೆ. ಬರವಣಿಗೆಗೆ ಕನ್ನಡ ಲಿಪಿಯ ಬಳಕೆಯಾಗುತ್ತಿದೆ. ಈ ಭಾಷೆಯನ್ನು ಆಡುವವರ ಸಂಖ್ಯೆ ೨೦೦೭ರ ಗಣತಿಯಂತೆ ಸುಮಾರು ೧೪೦೦೦.ಉತ್ತರ ಕೇರಳದಲ್ಲಿ ಬಳಕೆಯಲ್ಲಿರುವ ಮುಡು ಕೊರಗ ಆಡುಭಾಷೆಯು ಕೊರ್ರ ಕೊರಗ ಆಡುಭಾಷೆಗಿಂತ ಸಾಕಷ್ಟು ವಿಭಿನ್ನವಾಗಿದೆ.

ಆಡುಭಾಷೆಗಳು
ಈ ಭಾಷೆಯಲ್ಲಿ ೪ ಆಡುಭಾಷೆಗಳನ್ನು ಗುರುತಿಸಲಾಗಿದ್ದು
 ಒಂಟಿ (ಉಡುಪಿಆಸುಪಾಸಿನಲ್ಲಿ)
 ತಪ್ಪು (ಹೆಬ್ರಿ ಸುತ್ತಮುತ್ತ)
 ಮುಂಡು (ಕುಂದಾಪುರಸುತ್ತಮುತ್ತ)
 ಅಂಡೆ (ಮಂಗಳೂರುಸುತ್ತಮುತ್ತ)
ಹೆಚ್ಚಿನ ಮೂಡು ಕೊರಗ ಭಾಷೆಯವರು ಕನ್ನಡ ಭಾಷೆಯನ್ನೂ ಬಲ್ಲವರಾಗಿದ್ದು,ಒಂಟಿ ಕೊರಗ ಭಾಷೆಯವರು ತುಳುಭಾಷೆಯಲ್ಲೂ ವ್ಯವಹರಿಸುತ್ತಾರೆ].

ಹೆಚ್ಚಿನ ಓದು

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
"Koraga language: A primer"

ಭಾಷೆಗಳು
ದ್ರಾವಿಡ ಭಾಷೆಗಳು
ಕುಡಿಯಾ ಭಾಷೆ

ಕುಡಿಯಾ ಭಾಷೆಯು ದ್ರಾವಿಡ ಭಾಷಾ ಕುಟುಂಬಕ್ಕೆ ಸೇರಿದ ಒಂದು ಭಾಷೆ. ಇದನ್ನು ದಕ್ಷಿಣ ಕನ್ನಡ,ಕಾಸರಗೋಡು ಮತ್ತು ಉಡುಪಿ ಜಿಲ್ಲೆಗಳಲ್ಲಿ ಹೆಚ್ಚಾಗಿ,ಕಣ್ಣೂರು ಜೆಲ್ಲೆ ಮತ್ತು ತಮಿಳುನಾಡಿನ ಕೆಲವೆಡ ವಾಸವಾಗಿರುವ ಮಲೆಕುಡಿಯರು ಎಂಬ ಪರಿಶಿಷ್ಟ ಜನಾಂಗದ ಜನರು ಮಾತನಾಡುತ್ತಾರೆ.ಈ ಭಾಷೆಯನ್ನು ಮಾತನಾಡುವವರ ಸಂಖ್ಯೆ ಸುಮಾರು ೨೮೦೦ (೨೦೦೭ರ ಅಂದಾಜು).ಕರ್ನಾಟಕದಲ್ಲಿ ಕನ್ನಡ ಲಿಪಿ ಮತ್ತು ಕೇರಳದಲ್ಲಿ ಮಲಯಾಳಂ ಲಿಪಿಯನ್ನು ಬರವಣಿಗೆಗೆ ಬಳಸುತ್ತಾರೆ.

ಉಲ್ಲೇಖಗಳು

ಭಾಷೆಗಳು
ದ್ರಾವಿಡ ಭಾಷೆಗಳು
ಗ್ರ್ಯಾಂಡ್‍ಪೇರಂಟ್

ಅಜ್ಜ ಅಜ್ಜಿ ಒಬ್ಬ ವ್ಯಕ್ತಿಯ ತಂದೆ ಅಥವಾ ತಾಯಿಯ ಹೆತ್ತವರು - ತಂದೆ ಅಥವಾ ತಾಯಿ ಕಡೆಯ ಸಂಬಂಧದವರು. ಆಧುನಿಕ ಮಾನವಕುಲದ ಇತಿಹಾಸದಲ್ಲಿ, ಸುಮಾರು ೩೦,೦೦೦ ವರ್ಷಗಳಷ್ಟು ಹಿಂದೆ, ಅಜ್ಜ ಅಥವಾ ಅಜ್ಜಿಯಾಗಿ ಜೀವಿಸಿದ ಆಧುನಿಕ ಮಾನವರ ಸಂಖ್ಯೆ ಗಮನಾರ್ಹವಾಗಿ ಹೆಚ್ಚಿತು. ಆಯುಷ್ಯದಲ್ಲಿ ಈ ಹೆಚ್ಚಳಕ್ಕೆ ಪ್ರಚೋದನೆ ಏನೆಂದು ನಿರ್ದಿಷ್ಟವಾಗಿ ತಿಳಿದಿಲ್ಲ, ಆದರೆ ಮೂರು ತಲೆಮಾರುಗಳು ಒಟ್ಟಿಗೆ ಜೀವಿಸಿದ್ದುದರ ಒಂದು ಪ್ರಮುಖ ಪರಿಣಾಮ ಕಳೆದುಹೋಗಬಲ್ಲ ಮಾಹಿತಿಯ ಸಂರಕ್ಷಣೆ ಎಂದು ಸಾಮಾನ್ಯವಾಗಿ ನಂಬಲಾಗಿದೆ; ಬರಗಾಲದ ಸಮಯದಲ್ಲಿ ಎಲ್ಲಿ ನೀರು ಹುಡುಕುವುದು ಎನ್ನುವುದು ಈ ಪ್ರಮುಖ ಮಾಹಿತಿಯ ಒಂದು ಉದಾಹರಣೆಯಾಗಿದ್ದಿರಬಹುದು.

ಹೆತ್ತವರು ತಮ್ಮ ಮಕ್ಕಳಿಗೆ ಸಾಕಷ್ಟು ಪಾಲನೆ ಒದಗಿಸಲು ಇಷ್ಟಪಡದ ಅಥವಾ ಸಾಧ್ಯವಾಗದ (ಉದಾ. ಹೆತ್ತವರ ಸಾವು) ಸಂದರ್ಭಗಳಲ್ಲಿ, ಅಜ್ಜ ಅಜ್ಜಿಯರು ಹಲವುವೇಳೆ ಪ್ರಾಥಮಿಕ ಪೋಷಕರ ಪಾತ್ರವಹಿಸುತ್ತಾರೆ. ಇದು ನಿಜವಿಲ್ಲದ ಸಂದರ್ಭದಲ್ಲಿ ಕೂಡ, ವಿಶೇಷವಾಗಿ ಸಾಂಪ್ರದಾಯಿಕ ಸಂಸ್ಕೃತಿಗಳಲ್ಲಿ, ಅಜ್ಜ ಅಜ್ಜಿಯರು ಹಲವುವೇಳೆ ಮಕ್ಕಳ ಪೋಷಣೆ, ಪಾಲನೆ ಮತ್ತು ಆರೈಕೆಯ ಸಂಬಂಧದಲ್ಲಿ ನೇರ ಮತ್ತು ಸ್ಪಷ್ಟ ಪಾತ್ರ ಹೊಂದಿರುತ್ತಾರೆ. ಅಜ್ಜ ಅಜ್ಜಿಯರು ಎರಡನೆ ದರ್ಜೆಯ ಸಂಬಂಧಿಕರು ಮತ್ತು ಶೇಕಡ ೨೫ ರಷ್ಟು ಆನುವಂಶಿಕ ಮೇಲು ವ್ಯಾಪನವನ್ನು ಹಂಚಿಕೊಳ್ಳುತ್ತಾರೆ.

ಉಲ್ಲೇಖಗಳು

ಕುಟುಂಬ
ಜೆನೆರಿಕ್ ಔಷಧ

ಜೆನೆರಿಕ್ ಔಷಧ,( Generic drug ) ರೋಗ ಲಕ್ಷಣ ನಿವಾರಣೆ, ಅದರ ಚಿಕಿತ್ಸೆ, ಉಪಚಾರ ಮತ್ತು ನಿರೋಧನೆಗಾಗಿ ಉಪಯೋಗಿಸಲ್ಪಡುವ ರಾಸಾಯನಿಕ ವಸ್ತು ಅಥವಾ  ಔಷಧ .ಇದು ಬ್ರ್ಯಾಂಡ್ ಔಷಧಗಳಿಗೆ ಸಮನಾಗಿರುತ್ತದೆ ಮತ್ತು ಔಷಧ ಪ್ರಮಾಣ, ಶಕ್ತಿ, ಆಡಳಿತ, ಗುಣಮಟ್ಟ   ಪ್ರಮಾಣವು ಬ್ರ್ಯಾಂಡ್ ಹೆಸರಿನ  ಉತ್ಪನ್ನಕ್ಕೆ  ಸಮನಾಗಿರುತ್ತದೆ.

ಜೆನೆರಿಕ್ ಔಷಧ ಬಗ್ಗೆ 
ಜೆನೆರಿಕ್ ಔಷಧ, ಒಂದು ನಿರ್ದಿಷ್ಟ ಕಂಪನಿಗೆ  ಸಂಬಂಧಿಸಿರುವದಿಲ್ಲ  ಜೆನೆರಿಕ್ ಔಷಧಗಳು ತಯಾರಾಗುವ  ದೇಶಗಳಲ್ಲಿ ಸಾಮಾನ್ಯವಾಗಿ  ಸರಕಾರಿ ನಿಯಂತ್ರಣಕ್ಕೆ   ಒಳಪಟ್ಟಿರುತ್ತವೆ.  ಅವನ್ನು  ತಯಾರಕ ಹೆಸರು ಮತ್ತು ಒಂದು  ಸ್ವಾಮ್ಯವಲ್ಲದ  ಹೆಸರಿನಿಂದ ಗುರುತಿಸಲಾಗುತ್ತದೆ. ಜೆನೆರಿಕ್ ಔಷಧ ಮೂಲ ಬ್ರ್ಯಾಂಡ್ ಹೊಂದಿರುವ  ಸೂತ್ರೀಕರಣ ಮತ್ತು ಅದೇ ಸಕ್ರಿಯ ಪದಾರ್ಥಗಳನ್ನು ಹೊಂದಿರಬೇಕು.ಅಮೇರಿಕಾದ ಆಹಾರ ಮತ್ತು ಔಷಧ ಆಡಳಿತ (ಎಫ್ಡಿಎ) ಪ್ರಕಾರ  ಜೆನೆರಿಕ್ ಔಷದ ಒಂದೇ ಬಗೆಯ,ಒಂದು ಸ್ವೀಕಾರಾರ್ಹ  ಬಯೋ ಇಕ್ವಲೆಂಟ್   ವ್ಯಾಪ್ತಿಯೊಳಗೆ ಇರಬೇಕು. ಬ್ರ್ಯಾಂಡ್ ಹೆಸರು ಫಾರ್ಮಕೋಕಿನೆಟಿಕ್ ,ಫಾರ್ಮಕೋಡೈನಾಮಿಕ್ ಗೆ  ಪೂರಕವಾಗಿರಬೇಕು.ಹೆಚ್ಚಿನ ಸಂದರ್ಭಗಳಲ್ಲಿ, ಜೆನೆರಿಕ್ ಉತ್ಪನ್ನಗಳನ್ನು ಔಷಧ, ಮೂಲ ಡೆವಲಪರ್ ನೀಡುವ ಪೇಟೆಂಟ್ ರಕ್ಷಣೆ ಅವಧಿ ನಂತರ ಲಭ್ಯವಾಗುತ್ತವೆ.

ವ್ಯತ್ಯಾಸ
ಜೆನೆರಿಕ್‌ ಮತ್ತು ಬ್ರ್ಯಾಂಡೆಡ್‌ ಔಷಧಗಳ ನಡುವೆ ಬೆಲೆಯ ಹೊರತಾಗಿ ಬೇರೆ ಯಾವುದೇ ವ್ಯತ್ಯಾಸವಿರುವದಿಲ್ಲ. ಸಮೀಕರಣ, ಪ್ರಮಾಣ, ಪರಿಣಾಮ, ಅಡ್ಡ ಪರಿಣಾಮ, ಸುರಕ್ಷೆ ಸೇರಿದಂತೆ ಎಲ್ಲವೂ ಒಂದೇ ಆಗಿರುತ್ತದೆ.ಬ್ರ್ಯಾಂಡೆಡ್‌ ಔಷಧಗಳಿಗೆ ಬದಲಿಯಾದ ಜೆನೆರಿಕ್‌ ಔಷಧಗಳ ಖರೀದಿಸುವುದರಿಂದ ಸುಲಭವಾಗಿ ಶೇ.50-70ರಷ್ಟು ಹಣವನ್ನು ಉಳಿಸಬಹುದಾಗಿದೆ.

ಇದನ್ನು ನೋಡಿ
 ಭಾರತದಲ್ಲಿ ಔಷಧೀಯ ಉದ್ಯಮ
 ಭಾರತೀಯ ವೈದ್ಯ ಮಂಡಳಿ

ಬಾಹ್ಯ ಕೊಂಡಿಗಳು
 United States Adopted Names Program, generic drug naming process, lists of adopted names
 USFDA, Office of Generic Drugs 
 UK Department of Health, generic drugs 
 The Medical Letter on Drugs and Therapeutics
 Collection of national and international Guidelines
 GPhA Generic Pharmaceutical Association
 Canada Generic Drugs: Government of Canada and Health Canada

ಉಲ್ಲೇಖಗಳು

ಔಷಧ
ವೈದ್ಯಕೀಯ
ಸುಳ್ಳು



ಹುಸಿ
ಹೇಳುವ ಪಕ್ಷ ಹುಸಿಯೆಂದು ನಂಬುವ ಮತ್ತು ಮೋಸಮಾಡುವ ಉದ್ದೇಶದಿಂದ ಹೇಳಲಾದ ಒಂದು ಹೇಳಿಕೆಯೇ ಸುಳ್ಳು. ಸುಳ್ಳು ಹೇಳುವ ವ್ಯಕ್ತಿಯನ್ನು ಸುಳ್ಳುಗಾರನೆಂದು ಕರೆಯಬಹುದು. ಸುಳ್ಳು ಹೇಳುವ ವ್ಯಕ್ತಿಗಳು ಸುಳ್ಳುಗಳನ್ನು ವಿವಿಧ ಪರಸ್ಪರ, ಮಾನಸಿಕ, ಅಥವಾ ನಿಮಿತ್ತವಾದ ಕಾರ್ಯಗಳನ್ನು ನಿರ್ವಹಿಸಲು ಬಳಸಬಹುದು. ಸಾಮಾನ್ಯವಾಗಿ, ಸುಳ್ಳು ಪದವು ನಕಾರಾತ್ಮಕ ಅರ್ಥವನ್ನು ಹೊಂದಿರುತ್ತದೆ, ಮತ್ತು ಸಂದರ್ಭವನ್ನು ಆಧರಿಸಿ, ಸುಳ್ಳು ಹೇಳುವ ವ್ಯಕ್ತಿಯು ಸಾಮಾಜಿಕ, ಕಾನೂನಿನ, ಧಾರ್ಮಿಕ, ಅಥವಾ ಕ್ರಿಮಿನಲ್ ದಂಡನೆಗೆ ಒಳಪಟ್ಟಿರುತ್ತಾನೆ.

ಆದರೆ, ಕೆಲವು ಪರಿಸ್ಥಿತಿಗಳಲ್ಲಿ, ಸುಳ್ಳು ಹೇಳುವುದನ್ನು ಅನುಮತಿಸಲಾಗುತ್ತದೆ ಮತ್ತು ಅದು ನಿರೀಕ್ಷಿತವಾಗಿರುತ್ತದೆ, ಮತ್ತು ಅದನ್ನು ಪ್ರೋತ್ಸಾಹಿಸಲಾಗುತ್ತದೆ. ಸುಳ್ಳು ಮಾಹಿತಿಯನ್ನು ನಂಬುವುದು ಮತ್ತು ಅದನ್ನು ಆಧರಿಸಿ ಕಾರ್ಯಮಾಡುವುದು ಗಂಭೀರ ಪರಿಣಾಮಗಳನ್ನು ಹೊಂದಿರಬಹುದು. ಹಾಗಾಗಿ, ಸುಳ್ಳುಗಳು ಮತ್ತು ಸತ್ಯ ಹೇಳಿಕೆಗಳ ನಡುವೆ ವ್ಯತ್ಯಾಸ ಮಾಡಲು ವಿಶ್ವಾಸಾರ್ಹ ವಿಧಾನಗಳನ್ನು ಅಭಿವೃದ್ಧಿಪಡಿಸಲು ವಿಜ್ಞಾನಿಗಳು ಮತ್ತು ಇತರರು ಪ್ರಯತ್ನಿಸಿದ್ದಾರೆ.

ಮುಚ್ಚುಮರೆಯಿಲ್ಲದ ಸುಳ್ಳು ಇತರರು ಕೇಳಿದಾಗ ನಿಸ್ಸಂಶಯವಾಗಿ ಸುಳ್ಳು ಎನಿಸುವಂಥದ್ದು. ದೊಡ್ಡ ಸುಳ್ಳು ತುತ್ತಾದವರನ್ನು ಏನೋ ಪ್ರಮುಖವಾದದ್ದನ್ನು ನಂಬುವಂತೆ ವಂಚಿಸಲು ಪ್ರಯತ್ನಿಸುವ ಸುಳ್ಳು. ಇಂತಹ ಸುಳ್ಳನ್ನು ಮೋಸಹೋದವನು ಮೊದಲೇ ಹೊಂದಿರುವ ಯಾವುದೋ ಮಾಹಿತಿಯಿಂದ, ಅಥವಾ ತನ್ನ ಲೋಕಜ್ಞಾನದಿಂದ ಅಲ್ಲಗಳೆಯುವ ಸಾಧ್ಯತೆ ಹೆಚ್ಚು. ತಮಗೆ ಇರದ ಸಾಮರ್ಥ್ಯ ಅಥವಾ ಉದ್ದೇಶ ತಮ್ಮಲ್ಲಿದೆ ಎಂದು ನಟಿಸುವುದು ಇನ್ನೊಂದು ಬಗೆಯ ಸುಳ್ಳು. ಪೋಕರ್ ಆಟದ ಸಂದರ್ಭದಲ್ಲಿ ಆಡುವ ಈ ರೀತಿಯ ಸುಳ್ಳನ್ನು ಅಪರೂಪವಾಗಿ ಅನೈತಿಕವೆಂದು ಕಾಣಲಾಗುತ್ತದೆ, ಏಕೆಂದರೆ ಈ ರೀತಿಯ ಕಪಟಕ್ಕೆ ಎಲ್ಲ ಆಟಗಾರರು ಮೊದಲೇ ಸಮ್ಮತಿಸಿರುತ್ತಾರೆ.

ಮಾನವ ವರ್ತನೆ
ಭಾರತದಲ್ಲಿ ಬೆಲ್ಟ್ ಕುಸ್ತಿ

Numbered list item

ಬೆಲ್ಟ್ ಕುಸ್ತಿ
Belt wrestling

ಬೆಲ್ಟ್ ಕುಸ್ತಿಯು ಜೂಡೊ ಮತ್ತು ಕುಸ್ತಿಯ ಮಿಶ್ರಣ.ಜೂಡೊ ಮತ್ತು ಕುಸ್ತಿಯ ಮಿಶ್ರಣದ ಈ ಕ್ರೀಡೆ ಅರಬ್‌ ರಾಷ್ಟ್ರಗಳಲ್ಲಿ ಹೆಚ್ಚು ಪ್ರಚಲಿತದಲ್ಲಿತ್ತು. 2005ರಲ್ಲಿ ಅಂತರರಾಷ್ಟ್ರಿಯ ಬೆಲ್ಟ್ ಕುಸ್ತಿ ಒಕ್ಕೂಟವೂ ರಚನೆ ಗೊಂಡಿತು. ಇರಾನ್‌, ಟರ್ಕಿ, ಜರ್ಮನಿ, ಪಾಕಿಸ್ತಾನ, ತುರ್ಕ್‌ಮೆನಿ ಸ್ತಾನ್‌, ಕಿರ್ಗಿಸ್ತಾನ್‌, ಉಕ್ರೇನ್‌, ರಷ್ಯಾ, ಲಿಥುವೇನಿಯಾ, ಉಜ್ಬೆಕಿಸ್ತಾನ್‌, ಕಜಕಿ ಸ್ತಾನ್‌, ಟೋಗೊ ಮತ್ತು ಸ್ಪೇನ್‌ನಲ್ಲಿ ಈಗಾಗಲೇ ಅಂತರರಾಷ್ಟ್ರೀಯ ಚಾಂಪಿಯನ್‌ಷಿಪ್‌ಗಳನ್ನು ಏರ್ಪಡಿಸಲಾಗಿದೆ. 2009ರಲ್ಲಿ ಭಾರತಕ್ಕೆ ಕಾಲಿಟ್ಟ ಈ ಕ್ರೀಡೆಯ ಭಾರತೀಯ ಒಕ್ಕೂಟದ ಕೇಂದ್ರ ಸ್ಥಾನ ಪುಣೆಯಲ್ಲಿದೆ. 

ಕುಸ್ತಿಯ ಇತರ ಪ್ರಕಾರಗಳಿಗೂ ಬೆಲ್ಟ್ ಕುಸ್ತಿಗೂ ಭಾರಿ ವ್ಯತ್ಯಾಸವೇನೂ ಇಲ್ಲ. ಸೊಂಟಕ್ಕೆ ಕಟ್ಟಿದ ಬೆಲ್ಟ್ ಹಿಡಿದುಕೊಂಡೇ ಆಡುವುದು ಬೆಲ್ಟ್ ಕುಸ್ತಿ. ಎದುರಾಳಿಯ ಸೊಂಟದ ಬೆಲ್ಟ್ ಬಿಗಿಯಾಗಿ ಹಿಡಿದು ನೆಲಕ್ಕೆ ಬೀಳಿಸಿದರೆ ಪಾಯಿಂಟ್‌ ಗಳಿಸಬಹುದು.

ಕರ್ನಾಟಕದಲ್ಲಿ

ಭಾರತದಲ್ಲಿ ಇತ್ತೀಚೆಗೆ ಹೆಸರು ಮಾಡುತ್ತಿರುವ ಬೆಲ್ಟ್ ಕುಸ್ತಿಯಲ್ಲಿ ಕರ್ನಾಟಕದ ಸಾಧನೆಯ ಪಟ್ಟಿ ಹೀಗೆ ಸಾಗುತ್ತದೆ. ಐದು ಬಾರಿ ಅಂತರರಾಷ್ಟ್ರೀಯ ಸ್ಪರ್ಧೆಗಳಲ್ಲಿ ಪಾಲ್ಗೊಂಡ ಬೆಳಗಾವಿಯ ಅಲ್ತಾಫ್ ಮುಲ್ಲಾ, ಭಾರತಕ್ಕೆ ಈ ಕುಸ್ತಿಯಲ್ಲಿ ಮೊದಲ ಬಾರಿ ಪದಕ (ಕಂಚು) ಗಳಿಸಿಕೊಟ್ಟ ಬೆಳಗಾವಿ ಜಿಲ್ಲೆ ಹುಕ್ಕೇರಿ ತಾಲ್ಲೂಕು ಸುಲ್ತಾನ್‌ಪುರದ ಹುಸೇನ್‌ ಮುಲ್ಲಾ, ಇದರ ಬೆನ್ನಲ್ಲೇ ಮತ್ತೊಂದು ಕಂಚು ಗೆದ್ದು ತಂದ ಬೆಳಗಾವಿಯ ಅಜಿತ್‌ ತೊನಶ್ಯಾಳ ಮುಂತಾದವರು ಕೆಲವು ವರ್ಷಗಳಿಂದ ಸಾಧನೆ ಮಾಡುತ್ತಿ ದ್ದಾರೆ. ಆದರೆ ಬೆಲ್ಟ್ ಕುಸ್ತಿಯ ಹೆಸರು ಹೆಚ್ಚು ಸದ್ದು ಮಾಡಿದ್ದು ಕಳೆದ ಎರಡು ವರ್ಷಗಳಲ್ಲಿ ರಾಜ್ಯ ತಂಡ ಅಖಿಲ ಭಾರತ ಶಾಲಾ ಕ್ರೀಡಾಕೂಟದಲ್ಲಿ ಚಾಂಪಿಯನ್‌ ಆದಾಗಿನಿಂದ.

ಕರ್ನಾಟಕದಲ್ಲಿ ಮೂರು ವರ್ಷಗಳಿಂದ ಇದು ಹೆಚ್ಚು ಗಮನ ಸೆಳೆಯುತ್ತಿದೆ. ಬೆಳಗಾವಿಯಲ್ಲಿ ನಿತ್ಯ ಅಭ್ಯಾಸ ಮಾಡಲಾಗುತ್ತದೆ. ರಾಜ್ಯ ಬೆಲ್ಟ್ ಕುಸ್ತಿ ಸಂಸ್ಥೆಯ ಕೇಂದ್ರ ಸ್ಥಾನವೂ ಬೆಳಗಾವಿ ಯಲ್ಲೇ ಇದೆ. ಗೋಕಾಕ, ನಿಪ್ಪಾಣಿ ಮುಂತಾದ ಕಡೆಯ ಕುಸ್ತಿಪಟುಗಳು ಕೂಡ ಇಲ್ಲಿಗೆ ಬಂದು ಅಭ್ಯಾಸ ಮಾಡುತ್ತಾರೆ. ದಕ್ಷಿಣ ಕನ್ನಡ ಜಿಲ್ಲೆಯ ಮೂಡಬಿದಿರೆಯ ಆಳ್ವಾಸ್ ಶಿಕ್ಷಣ ಸಂಸ್ಥೆಯಲ್ಲೂ ಬೆಲ್ಟ್ ಕುಸ್ತಿ ಕಲಿಸಲಾಗುತ್ತಿದೆ. ಅಲ್ಲಿನ ಕುಸ್ತಿ ಕೋಚ್‌ ತುಕರಾಮ್ ಅವರೇ ಈ ಪ್ರಕಾರದಲ್ಲೂ ತರಬೇತಿ ನೀಡುತ್ತಾರೆ. 
ಕಳೆದ ಬಾರಿ ಕರ್ನಾಟಕದ ಬಾಲಕ ಮತ್ತು ಬಾಲಕಿಯರ ತಂಡಗಳು ಚಾಂಪಿಯನ್‌ಷಿಪ್‌ ಬಗಲಿಗೆ ಹಾಕಿಕೊಂಡು ಬೆಲ್ಟ್ ಕುಸ್ತಿಯ ಸಮಗ್ರ ಪ್ರಶಸ್ತಿಯನ್ನೂ ಗೆದ್ದಿದ್ದರು. ಈ ಬಾರಿ ಬಾಲಕಿಯರು ಪ್ರಶಸ್ತಿ ಬಿಟ್ಟುಕೊಡ ಲಿಲ್ಲ. ಬಾಲಕರ ವಿಭಾಗದಲ್ಲಿ ಕರ್ನಾಟಕ ರನ್ನರ್ ಅಪ್ ಆಗಿತ್ತು. ಆದರೂ ಸಮಗ್ರ ಪ್ರಶಸ್ತಿ ಯನ್ನು ರಾಜ್ಯ ಉಳಿಸಿಕೊಂಡಿತು. ತಂಡದಲ್ಲಿದ್ದವರ ಪೈಕಿ ಹೆಚ್ಚಿನವರು ಉತ್ತರ ಕರ್ನಾಟಕದವರು; ಅದರಲ್ಲೂ ಬಹುಪಾಲು ಬೆಳಗಾವಿ ಜಿಲ್ಲೆಯದು. 
 
‘ಬೆಲ್ಟ್ ಕುಸ್ತಿಗೆ ಉತ್ತಮ ಭವಿಷ್ಯವಿದೆ. ಕಳೆದ ಎರಡು ವರ್ಷ ಹಮ್ಮಿಕೊಂಡ ರಾಜ್ಯ ಚಾಂಪಿಯನ್‌ಷಿಪ್‌ಗಳಲ್ಲಿ 13ಕ್ಕೂ ಹೆಚ್ಚು ಜಿಲ್ಲೆಗಳ ತಂಡಗಳು ಪಾಲ್ಗೊಂಡಿವೆ. ಎಸ್‌ಜಿಎಫ್‌ಐ ನವರು ಅವಕಾಶ ನೀಡಿದ್ದರಿಂದ ಯುವ ಕುಸ್ತಿಪಟುಗಳ ಭರವಸೆ ಹೆಚ್ಚಿದೆ. ಮುಂದಿನ ಒಲಿಂಪಿಕ್ಸ್‌ನಲ್ಲಿ ಬೆಲ್ಟ್ ಕುಸ್ತಿಯ ಪ್ರಾತ್ಯಕ್ಷಿಕೆ ನಡೆಯಲಿದೆ. ಅದು ಒಲಿಂಪಿಕ್ಸ್ ಪ್ರವೇಶದ ಹೆಬ್ಬಾಗಿಲು ಆಗಲಿದೆ’ ಎನ್ನುತ್ತಾರೆ ರಾಜ್ಯ ಬೆಲ್ಟ್ ಕುಸ್ತಿ ಸಂಸ್ಥೆಯ ಅಧ್ಯಕ್ಷ ರಾಮರಾವ್‌.

ರಾಷ್ಟ್ರೀಯ ಪದಕ ಗೆದ್ದವರು
ಈ ಬಾರಿಯ (2016 - 17) ಅಖಿಲ ಭಾರತ ಶಾಲಾಕ್ರೀಡಾಕೂಟದಲ್ಲಿ ಪದಕ ಗೆದ್ದ ಕರ್ನಾಟಕದ ಬೆಲ್ಟ-ಕುಸ್ತಿ ಪಟುಗಳು.

ನೋಡಿ 
ಭಾರತದಲ್ಲಿ ಕುಸ್ತಿ

ಉಲ್ಲೇಖ
ಕ್ರೀಡೆ
ಕುಲಾಂತರಿ ಬೆಳೆಗಳು



ಕುಲಾಂತರಿ ಬೆಳೆಗಳು
ಜೈವಿಕ ತಂತ್ರಜ್ಞಾನವನ್ನು ಉಪಯೋಗಿಸಿ ಸಸ್ಯಗಳ ವಂಶವಾಹಿಯನ್ನು ಕುಲಾಂತರಿ ತಳಿಗಳನ್ನು ಸೃಷ್ಟಿಸಲಾಗುತ್ತದೆ. ಕುಲಾಂತರಿ ಬೆಳೆಗಳು ಕೃಷಿ ಕೆಲಸಗಳಲ್ಲಿ ಬಹಳ ಉಪಯುಕ್ತವಾಗಿದೆ. ಕುಲಾಂತರಿ ಬೆಳೆಗಳನ್ನು ಸೃಷ್ಟಿಸುವ ವಿಧಾನವು ಪ್ರಮುಖವಾಗಿ ನೈಸರ್ಗಿಕವಾಗಿ ಪ್ರಸ್ತುತವಿಲ್ಲದ ಗುಣಲಕ್ಷಣವನ್ನು ಪ್ರಾಯೋಗಿಕ ಸಸ್ಯಕ್ಕೆ ಒಳಸೇರಿಸುವ ವಿಧಾನವನ್ನು ಒಳಗೊಂಡಿರುತ್ತದೆ. ಕುಲಾಂತರಿ ಬೆಳೆಗಳು ರೋಗ ನಿರೋಧಕ, ಕೀಟ ನಿರೋಧಕ, ವಾತಾವರಣದ ಪರಂಪರೆಗಳ ಮತ್ತು ರಾಸಾಯನಿಕಗಳ ನಿರೋಧಕ ಶಕ್ತಿಯನ್ನು ಹೊಂದಿದೆ.
ಕುಲಾಂತರಿ ಆಹಾರ ಬೆಳೆಗಳಿಂದ ಮನುಷ್ಯರ ಆರೋಗ್ಯಕ್ಕೆ ಯಾವುದೇ ತೆರನಾದ ತೊಂದರೆಯಿಲ್ಲ ಎಂದು ವೈಜ್ಞಾನಿಕ ಸಂಶೋಧನೆಗಳಿಂದ ಸಾಬೀತಾಗಿದೆ. ಆದರೆ ಜನಸಾಮಾನ್ಯರು ಕುಲಾಂತರಿ ಬೆಳೆಗಳನ್ನು ಸುರಕ್ಷಿತ ಮತ್ತು ದಿನನಿತ್ಯ ಬಳಸಲು ಹಿಂದೆಟು ಹಾಕುತ್ತಿದ್ದಾರೆ. ಕೆಲವು ದೇಶಗಳಲ್ಲಿ ಕುಲಾಂತರಿ ಬೆಳೆಗಳನ್ನು ನಿಷೇಧ ಮಾಡಲಾಗಿದೆ. ಇನ್ನೂ ಕೆಲವು ದೇಶಗಳಲ್ಲಿ ಇವುಗಳನ್ನು ನಿಯಂತ್ರಿಸಲಾಗಿದೆ.

ಕುಲಾಂತರಿಗಳು ಪರಿಸರಕ್ಕೆ ಹಾನಿಕಾರಕ ಮತ್ತು ಜೀವವೈವಿಧ್ಯ ನಾಶಕ್ಕೆ ದಾರಿ ಮಾಡಿಕೊಡುತ್ತಿದೆ ಎಂದು ಕೆಲವರ ವಾದ. ವಿರೋಧಾಭಾಸಗಳು ಏನಿದ್ದರೂ ಕುಲಾಂತರಿ ಬೆಳೆಗಳು ಹೆಚ್ಚುತ್ತಿರುವ ಆಹಾರ ಬೇಡಿಕೆಯನ್ನು ನೀಗಿಸಲು,ಕಡಿಮೆ ಜಾಗದಲ್ಲಿ ಹೆಚ್ಚು ಬೆಳೆಯಲು ಅಥವಾ ರೋಗಗಳ ಮತ್ತು ಇತರ ತೊಂದರೆಗಳಿಂದ ಬೆಳೆ ನಾಶವಾಗಿ ಜನರು ತೊಂದರೆಗೊಳಗಾಗುವುದನ್ನು ತಡೆಯಲು ಉಪಯುಕ್ತ ಮತ್ತು ಅಗತ್ಯವಾಗಿದೆ.

ಇತಿಹಾಸ
1982ರಲ್ಲಿ ಮೊದಲ ನಿರೋಧಕ ತಂಬಾಕು ಗಿಡವು ಮೊದಲ ಕುಲಾಂತರಿ ಬೆಳೆಯಾಗಿದೆ. ಇದರ ಮೊದಲ ಪ್ರಾಯೋಗಿಕ ಪರೀಕ್ಷೆ ಫ್ರಾನ್ಸ್, ಯು.ಎಸ್.ಎ ನಲ್ಲಿ 1986ರಲ್ಲಿ ನಡೆಯಿತು. ಚೀನಾ ದೇಶವು ವೈರಾಣು ನಿರೋಧಕ ತಂಬಾಕು ಗಿಡವನ್ನು 1921ರಲ್ಲಿ ಮಾರುಕಟ್ಟೆಗೆ ಪರಿಚಯಿಸಿ ಮೊದಲ ಬಾರಿಗೆ ಕುಲಾಂತರಿ ಬೆಳೆಗಳನ್ನು ವ್ಯಾಪಾರೀಕರಣ ಮಾಡಿತು. ಮತ್ತು ಈ ಬೆಳೆಯನ್ನು 1997ರಲ್ಲಿ  ಹಿಂತೆಗೆದುಕೊಂಡಿತು. ಮೊದಲ ಕುಲಾಂತರಿ ಬೆಳೆಯು ವ್ಯಾಪಾರಕ್ಕಾಗಿ ಅನುಮೋದನೆಗೊಂಡಿದ್ದು ಯು.ಎಸ್‍ನಲ್ಲಿ 1997

ಉಲ್ಲೇಖ
Biotechnology in agriculture and forestry bajaj yps series. Speinger verlage pub 1986's

ಎಸ್.ಡಿ.ಎಂ. ಉಜಿರೆ ವಿದ್ಯಾರ್ಥಿಗಳು ಸಂಪಾದಿಸಿದ ಲೇಖನಗಳು
ಕೋಶ ಚಿಕಿತ್ಸೆ



ಕೋಶ ಚಿಕಿತ್ಸೆ
ಕೋಶ ಚಿಕಿತ್ಸೆ ಇದನ್ನು ಸೆಲ್ಯುಲರ್ ಥೆರಪಿ ಅಥವಾ 'ಸೈಟೋ' ಥೆರಪಿ ಎಂದು ಕರೆಯಲಾಗುತ್ತದೆ. ಕೋಶ ಚಿಕಿತ್ಸೆ ಎಂದರೆ ಸೆಲ್ಯುಲರ್ ವಸ್ತುವನ್ನು ರೋಗಿಗೆ ಚುಚ್ಚಲಾಗುವುದು, ಅಂದರೆ ಸಜೀವ ಜೀವಕೋಶಗಳು ಎಂದು ಅರ್ಥ. ಉದಾಹರಣಗೆ ಕೋಶ-ಮಧ್ಯವರ್ತಿ ಪ್ರತಿರಕ್ಷಕ ಮೂಲಕ ಕ್ಯಾನ್ಸರ್ ಕೋಶಗಳು ಹೋರಾಟ ಸಾಮಥ್ಯವನ್ನು T-ಜೀವಕೋಶಗಳನ್ನು ಇಮ್ಯನೋ ಹಾದಿಯಲ್ಲಿ ಚುಚ್ಚುಮದ್ದು ಮಾಡಬಹುದು.

ಇತಿಹಾಸ
ಕೋಶ ಚಿಕಿತ್ಸೆ 19 ನೇ ಶತಮಾನದಲ್ಲಿ ಹುಟ್ಟಿಕೊಂಡಿತು. ಎಡ್ವರ್ಡ ಬ್ರೌನ್ ಸಿಕ್ವರ್ಡ್ ಎಂಬ ವಿಜ್ಞಾನಿಯು ವಯಸ್ಸಾಗುವ ಪರಿಣಾಮವನ್ನು ನಲ್ಲಿಸಲು ಪ್ರಾಣಿಗಳ ವೃಷಣ ಸಾರಗಳನ್ನು ಚುಚ್ಚುಮದ್ದಾಗಿ ಉಪಯೋಗಿಸಿದರು. ಪೌಲ್ ನಿಹಾನ್ಸ್ ಇವರನ್ನು ಕೋಶ ಚಿಕಿತ್ಸೆಯ ಸಂಶೋಧಕರೆಂದು ಕರೆಯುತ್ತಾರೆ. ಇವರು ಕರು ಭ್ರೂಣದಿಂದ ತೆಗೆಯಲಾದ ವಸ್ತುವಿನಿಂದ ಅನೇಕ ಕ್ಯಾನ್ಸರ್ ರೋಗಿಗಳಿಗೆ ಚಿಕಿತ್ಸೆಯನ್ನು ನೀಡಿ ಗುಣಪಡಿಸಿದ್ದಾರೆ.

ಹೆಚ್ಚಿನ ಸಂಶೋಧನೆಯನ್ನು ಗಮನಿಸಿದಾಗ ಮಾನವ ಜೀವಕೋಶಗಳು ಮಾನವ ದೇಹದ ಕಸಿ ಅಂಗಾಗಗಳನ್ನು ತಿರಸ್ಕರಿಸುವುದನ್ನು ತಡೆಯಲು ಬಳಸಲಗುತ್ತದೆ ಎಂದು 20 ನೇ ಶತಮಾನದಲ್ಲಿ ಕಂಡುಬಂದಿದೆ. ಇಂದು ಕೋಶ ಚಿಕಿತ್ಸೆ ಎರಡು ವಿಭಿನ್ನ ವರ್ಗಗಳಿಗೆ ಗುರುತಿಸಲ್ಪಡುತ್ತದೆ. ಮೊದಲ ವರ್ಗದಲ್ಲಿ ಮುಖ್ಯವಾಹಿನಿಯು ಔಷಧ ಹಾಗೂ ಕಾಯಿಲೆಯನ್ನು ಗುಣ ಪಡಿಸುವ ಪ್ರಯತ್ನದಲ್ಲಿ ಪ್ರಾಣಿ ವಸ್ತುಗಳನ್ನು ಬಳಸಿ ಹೋಗಿಸುವ ಅಭ್ಯಾಸ ಚಿರಸ್ಮರಣೆಯವನ್ನಾಗಿಸಿದೆ. ಈ ಪದ್ದತಿಯು ಅಮೆರಿಕಾ ಕ್ಯಾನ್ಸರ್ ಸೊಸೈಟಿ ಪ್ರಕಾರ ಮಾರಣಾಂತಿಕ ಪರಿಣಾಮಗಳನ್ನು ಒಳಗೊಂಡಿದೆ. ಯಾವುದೇ ವೈದ್ಯಕೀಯ ಪುರಾವೆಗಳಿಂದ ಬಂದಿರುವುದಿಲ್ಲ.

ಕೋಶ ಚಿಕಿತ್ಸೆಯಲ್ಲಿನ ಎರಡು ಶಾಖೆಗಳು 
ಒಂದು ಮಾನವ ಜೀವಕೋಶಗಳನ್ನು ದಾನಿಗಳಿಂದ ರೋಗಿಗಳಿಗೆ ಸ್ಥಳಾಂತರಿಸಲಾಗುತ್ತದೆ. ಇದು ನ್ಯಾಯ ಸಮ್ಮತವಾಗಿರುತ್ತದೆ. 
ಮತ್ತೊಂದು ಪ್ರಾಣಿಜೀವಕೋಶಗಳನ್ನು ಅನಾರೋಗ್ಯ ಸರಿಪಡಿಸಲು ಚುಚ್ಚಲಾಗುತ್ತದೆ.

ಎಸ್.ಡಿ.ಎಂ. ಉಜಿರೆ ವಿದ್ಯಾರ್ಥಿಗಳು ಸಂಪಾದಿಸಿದ ಲೇಖನಗಳು
ಕೃಷ್ಣಾ ಕಲ್ಲೆ

ಕೃಷ್ಣಾ ಕಲ್ಲೆ  (೧೮ ಡಿಸೆಂಬರ್ ೧೯೪೦ - ೧೫ ಮಾರ್ಚ್ ೨೦೧೫) ಭಾರತೀಯ  ಮರಾಠಿ ಮತ್ತು ಹಿಂದಿ ಚಿತ್ರರಂಗದಲ್ಲಿ ಹಿನ್ನೆಲೆ ಗಾಯಕಿ . ಅವರು  ಕೆಲವು ಕನ್ನಡ ಹಾಡುಗಳನ್ನು ಕೂಡಾ ಹಾಡಿದ್ದಾರೆ.

ಬಾಲ್ಯ 
ಕೃಷ್ಣಾ   ಕಾರವಾರ, ಉತ್ತರ ಕನ್ನಡದವರು . ಅವರ ತಂದೆ  ಕಾನ್ಪುರ್ ನಲ್ಲಿ ಸೇವೆ ಸಲ್ಲಿಸುತ್ತಿದ್ದುದರಿಂದ , ಅವರು ತನ್ನ ಶಾಲಾ ಅಭ್ಯಾಸವನ್ನು ಕಾನ್ಪುರದಲ್ಲಿಯೇ ಮುಗಿಸಿದರು.  ಅವರಿಗೆ  ಹಿಂದಿ ಮತ್ತು ಉರ್ದುಗಳ ಸಂಸ್ಕಾರ ಅಲ್ಲಿ ದೊರಕಿತು.  ೧೬ ರ ವಯಸ್ಸಿನಲ್ಲಿ , ಕಾನ್ಪುರ್ ರೇಡಿಯೋ ಸ್ಟೇಷನ್ ನಲ್ಲಿ  ಹಾಡಲು ಆರಂಭಿಸಿದರು . ಅವರು  ಉತ್ತರಪ್ರದೇಶದ  ವಿವಿಧ ಯಾತ್ರೆ ಸಂಗೀತ ಮಹೋತ್ಸವಗಳಲ್ಲಿ  ಹಾಡಿ  ಜನಪ್ರಿಯತೆ ಗಳಿಸಿದರು.

ವೃತ್ತಿ 
ಕೃಷ್ಣಾ  ಸಂಬಂಧಿಕರನ್ನು ಭೇಟಿ ಮಾಡಲು  ಮುಂಬೈಗೆ   ಬಂದರು. ಅರುಣ್ ದಾತೆ  ಅವರ ದನಿಯನ್ನು ಕೇಳಿದರು . ಅವರು ತಮ್ಮ ಸಂಗೀತ ನಿರ್ದೇಶಕ ಯಶವಂತ್ ದೇವ್ ಅವರಿಗೆ ಪರಿಚಯಿಸಿದ .  ಮರಾಠಿ ಗಾಯಕಿಯಾಗಿ ಅವರ ಪಯಣ  ಹೀಗೆ  ಆರಂಭವಾಯಿತು . ಅವರು  ೧೯೫೭ ರಲ್ಲಿ ರಾಷ್ಟ್ರೀಯ ಮಟ್ಟದ ಗಾಯನ ಪ್ರಶಸ್ತಿ  ಗೆದ್ದುಕೊಂಡರು . 1960ರಲ್ಲಿ  ಆಕಾಶವಾಣಿ ಯಲ್ಲಿ ಕೆಲಸ ಸಿಕ್ಕಿತು . ಅವರು ಹಿಂದಿ ಚಿತ್ರರಂಗದಲ್ಲಿ ಸುಮಾರು ೧೯೬೦ ರಿಂದ ಮತ್ತು ೧೯೭೦ ರವರೆಗೆ ಒಂದು ದಶಕದಷ್ಟು ಕಾಲ ಸಕ್ರಿಯರಾಗಿದ್ದರು. ಅವರು ಕನ್ನಡ ಚಿತ್ರಗಳಲ್ಲಿ ಹಾಡಲು ೧೯೬೯ ರಲ್ಲಿ ಆರಂಭಿಸಿದರು. ಅವರು ೨೦೦ ಕ್ಕೂ  ಹೆಚ್ಚು  ಬಾಲಿವುಡ್ ಹಾಡುಗಳು, ೧೦೦ ಮರಾಠಿ ಚಿತ್ರ ಹಾಡುಗಳು, ೨ ಕನ್ನಡ ಚಿತ್ರ ಹಾಡುಗಳು, ೧೦೦ ಭಜನೆಗಳು, ಗಝಲ್ ಗಳು ಮತ್ತು ಭಕ್ತಿ ಗೀತೆಗಳನ್ನು ಹಾಡಿದ್ದಾರೆ  . ಅವರು ಹಲವಾರು ಹಿಂದಿ, ಮರಾಠಿ ಚಿತ್ರಗಳಿಗಾಗಿ ಹಾಡಿದರು  ಮತ್ತು ಮನ್ನಾ ಡೇ, ಮೊಹಮ್ಮದ್ ರಫಿ. ರಂತಹ ಗಾಯಕರ ಜತೆಗೆ ಚಲನಚಿತ್ರೇತರ  ಆಲ್ಬಮ್ ಗಳನ್ನು  ಬಿಡುಗಡೆ ಮಾಡಿದ್ದಾರೆ.   

ಮಹಾರಾಷ್ಟ್ರ ಸರ್ಕಾರವು  'ಜೀವಮಾನದ ಸಾಧನೆಗಾಗಿ ಲತಾ ಮಂಗೇಶ್ಕರ್  ಪ್ರಶಸ್ತಿ'ಯನ್ನು   ಕೃಷ್ಣಾ ಕಲ್ಲೆ  ಅವರಿಗೆ ಕೊಟ್ಟು ಗೌರವಿಸಿದೆ. ರಾಜ್ಯ ಸಂಸ್ಕೃತಿ ಇಲಾಖೆಯ ಈ ಪ್ರಶಸ್ತಿಯು ರೂ.೫,00,000 ಗಳ ನಗದು ಬಹುಮಾನ , ಪ್ರಶಸ್ತಿ ಫಲಕ ಮತ್ತು ಟ್ರೋಫಿಯನ್ನು ಒಳಗೊಂಡಿದೆ.

ಹಿಂದಿಯಲ್ಲಿ ಪ್ರಸಿದ್ಧ ಹಾಡುಗಳು 
 "ಸೋಚತಾ ಹೂ ಕೆ ತುಮ್ಹೆ  ಮೈನೆ  ಕಹೀಂ ದೇಖಾ ಹೈ" ("ರಾಝ್", 1967)
 "ಚಕ್ಕರ್ ಚಲಾಯೆ ಘನಚಕ್ಕರ್" ("ದೋ ದೂನಿ ಚಾರ್", ೧೯೬೮). 
 ಹಮೇ ತೋ ಮಾರ ದಿಯಾ

ಕನ್ನಡ ಹಾಡುಗಳು 
 "ಒಂದೊಂದಾಗಿ ಜಾರಿದರೆ ( ಕಲ್ಪವೃಕ್ಷ ಚಲನಚಿತ್ರ)
 "ಜಯತೆ ಜಯತೆ" ( - ಮನ್ನಾ ಡೇ ಮತ್ತು ಅಂಬರ್ ಕುಮಾರ್  ಜತೆಗೂಡಿ  ಕಲ್ಪವೃಕ್ಷ ಚಲನಚಿತ್ರ)

ಪ್ರಶಸ್ತಿಗಳು 
 ೧೯೫೭ ರಲ್ಲಿ ರಾಷ್ಟ್ರೀಯ ಮಟ್ಟದ ಯುವ ಗಾಯನ ಪ್ರಶಸ್ತಿ - ಭಾರತದ ಮೊದಲ ರಾಷ್ಟ್ರಪತಿ ರಾಜೇಂದ್ರ ಪ್ರಸಾದ್ ಮತ್ತು ಮೊದಲ ಪ್ರಧಾನಿ ಜವಾಹರಲಾಲ್ ನೆಹರೂ ಅವರಿಂದ.
 ೧೯೫೮ರಲ್ಲಿ , ಅವರು ಗೆದ್ದುಕೊಂಡರು ಅಖಿಲ ಭಾರತ ಸುಗಮ ಸಂಗೀತ ಪ್ರಶಸ್ತಿಯ ಮೊದಲ ಬಹುಮಾನ, ಕೆ. ಎಲ್. ಸೆಹಗಲ್  ಸ್ಮಾರಕ ಗೋಲ್ಡನ್ ವಾಯ್ಸ್ ಪ್ರಶಸ್ತಿ ಮತ್ತು ಅನೇಕ ಇತರ ಪ್ರಶಸ್ತಿಗಳು.
 ೧೯೬೫, ಗೋಲ್ಡನ್ ವಾಯ್ಸ್  ಆಫ್ ಇಂಡಿಯಾ
 ೨೦೧೪ ರಲ್ಲಿ, ಮಹಾರಾಷ್ಟ್ರ ಸರ್ಕಾರವು ಅವರಿಗೆ   ಲತಾ ಮಂಗೇಶ್ಕರ್ ಜೀವನ್ ಗೌರವ ಪುರಸ್ಕಾರವನ್ನು  ಕೊಟ್ಟಿತು   .

ಮರಣ 
ಅವರು ೧೫ ಮಾರ್ಚ್ ೨೦೧೫ ನಂತರ ಕೊಂಚ ಅವಧಿಯ ಅನಾರೋಗ್ಯದ ನಂತರ  ಮುಂಬೈಯಲ್ಲಿ ತಮ್ಮ ೭೪ ನೇ ವಯಸ್ಸಿನಲ್ಲಿ   ಮರಣ ಹೊಂದಿದರು.

ಉಲ್ಲೇಖಗಳು 

ಹಿನ್ನೆಲೆ ಗಾಯಕಿಯರು
ಕರ್ನಾಟಕದ ಪ್ರಸಿದ್ಧ ವ್ಯಕ್ತಿಗಳು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ತಾಳಗುಂದ ಶಾಸನ

ತಾಳಗುಂದ ಶಾಸನಗಳು ಕನ್ನಡದ ಹಳೆಯ ಕಲ್ಲಿನ ಶಾಸನಗಳು. ಶಿವಮೊಗ್ಗ ಜಿಲ್ಲೆ ಶಿಕಾರಿಪುರ ತಾಲೂಕಿನ ತಾಳಗುಂದ ಗ್ರಾಮದಲ್ಲಿವೆ. ಇಲ್ಲಿನ ಒಂದು ಶಾಸನವು ಈವರೆಗೆ ಸಿಕ್ಕಿರುವ ಕನ್ನಡದ ಅತಿಹಳೆಯ ಶಾಸನವೆಂದು ಅಧಿಕೃತವಾಗಿ ಪ್ರಕಟಿಸಲಾಗಿದೆ. ಅದುವರೆಗೂ ಹಲ್ಮಿಡಿ ಶಾಸನವು ಕನ್ನಡದ ಅತಿಹಳೆಯ ಶಾಸನವೆಂದು ಪರಿಗಣಿತವಾಗಿತ್ತು. ಆದರೆ ಅದಕ್ಕಿಂತಲೂ ಇದು ಹಳೆಯದೆಂದು ಭಾರತೀಯ ಪುರಾತತ್ವ ಇಲಾಖೆ ಪ್ರಕಟಿಸಿದೆ. ಈ ಮೂಲಕ ಕನ್ನಡ ಬರವಣಿಗೆಯ ಇತಿಹಾಸವು ಸುಮಾರು ಒಂದು ನೂರು ವರ್ಷಗಳಷ್ಟು ಹಿಂದೆ ಹೋದಂತಾಗಿದೆ.

ಶಾಸನದ ಇತಿಹಾಸ
ತಾಳಗುಂದದ ಪ್ರಣವಲಿಂಗೇಶ್ವರ ದೇವಸ್ಥಾನದ ಆವರಣದಲ್ಲಿ ಪುರಾತತ್ವ ಇಲಾಖೆಯಿಂದ ೨೦೧೩-೧೪ರಲ್ಲಿ ನಡೆಸಿದ ಉತ್ಖನನದ ವೇಳೆ ಈ ಶಾಸನ ಪತ್ತೆಯಾಗಿತ್ತು. ಇದರ ಅಧ್ಯಯನಕ್ಕೆ ಸಾಕಷ್ಟು ಸಮಯ ತೆಗೆದುಕೊಂಡ ಪುರಾತತ್ವ ಇಲಾಖೆ ಇದರ ಪ್ರಾಚೀನತೆಯ ಅಂಶಗಳನ್ನು ಬಹಿರಂಗಪಡಿಸಿತು. ಇದರಂತೆ, ಈ ಶಾಸನವೇ ಕನ್ನಡದ ಮೊದಲ ಶಾಸನವೆಂದು ಪರಿಗಣಿಸಲ್ಪಟ್ಟಿದೆ. ಈ ಶಾಸನ ರಚನೆಯಾದ ಅವಧಿ ಕ್ರಿ.ಶ. ೩೭೦-೪೫೦ ಇರಬಹುದೆಂದು ಅಧ್ಯಯನದಿಂದ ತಿಳಿದುಬಂದಿದೆ. ಈ ಶಾಸನ ಕದಂಬ ದೊರೆ ಶಾಂತಿವರ್ಮನ ಕಾಲಕ್ಕಿಂತಲೂ ಹಳೆಯದೆಂಬ ಅಂಶ ಬೆಳಕಿಗೆ ಬಂದಿದೆ.

ಇನಾಮು ಭೂಮಿ ವಿವರ
ವಜಿನಾಗ ಎಂಬ ಅಂಬಿಗನಿಗೆ ಕದಂಬ ದೊರೆಯು ಭೂಮಿಯನ್ನು ಇನಾಮು ನೀಡಿದ್ದ ಅಂಶವನ್ನು ಈ ಶಾಸನ ವಿವರಿಸುತ್ತದೆ. ಪ್ರಣವಲಿಂಗೇಶ್ವರ ದೇವಾಲಯದ ಉತ್ತರ ಭಾಗದಲ್ಲಿ ಇದು ಪತ್ತೆಯಾಗಿತ್ತು. ತುಂಡರಿಸಿರುವ ಏಳು ಸಾಲುಗಳಲ್ಲಿ ಕನ್ನಡ ಪದಗಳ ಬಳಕೆ ಮಾಡಿರುವುದರಿಂದ ಶಾಸನ ಶಾಸ್ತ್ರದ ಪ್ರಕಾರ ಇದನ್ನು ಕನ್ನಡ ಶಾಸನ ಎಂದು ಒಪ್ಪಿಕೊಳ್ಳಬೇಕಾಗುತ್ತದೆ ಎಂಬ ಅಂಶವನ್ನು ಪುರಾತತ್ವ ಇಲಾಖೆ ದೃಢಪಡಿಸಿದೆ.

ಕದಂಬ ಸಾಮ್ರಾಜ್ಯ
ಕ್ರಿ.ಶ. ೩೪೫ರಲ್ಲಿ ಮಯೂರವರ್ಮ ಕದಂಬ ಸಾಮ್ರಾಜ್ಯವನ್ನು ಸ್ಥಾಪಿಸಿದ್ದ. ಉತ್ತರ ಕನ್ನಡ ಜಿಲ್ಲೆಯ ಸಿರ್ಸಿ ಸಮೀಪದ ಬನವಾಸಿ ಕದಂಬರ ರಾಜಧಾನಿಯಾಗಿತ್ತು. ಮಯೂರವರ್ಮ ೩೬೫ರಲ್ಲಿ ಮೃತಪಟ್ಟ ನಂತರ ಕಂಗವರ್ಮ, ಭಗೀರಥ ವರ್ಮ, ರಘುಪತಿ ವರ್ಮ ಮುಂತಾದವರು ಕ್ರಿ.ಶ. ೩೬೫-೪೨೫ರವರೆಗೂ ಆಳ್ವಿಕೆ ನಡೆಸಿದ್ದರು. ಇದೇ ಅವಧಿಯಲ್ಲಿ ಶಾಸನ ಕೆತ್ತಿಸಲಾಗಿತ್ತು ಎಂಬುದು ಶಾಸನ ಶಾಸ್ತ್ರ ತಜ್ಞರ ಅನಿಸಿಕೆ.

ಪ್ರಾಚೀನತೆ ಬಗ್ಗೆ ಅನುಮಾನಗಳು
ಅತಿ ಹಳೆಯ ಶಾಸನವೆಂದು ಘೋಷಿತವಾಗಿರುವ ಶಾಸನದಲ್ಲಿ ಕೇವಲ ಎರಡೇ ಸಾಲುಗಳಿರುವುದರಿಂದ ಇದನ್ನು ಮರುಪರಿಶೀಲನೆಗೊಳಿಸಬೇಕೆಂಬ ಅಭಿಪ್ರಾಯಗಳೂ ಕೇಳಿಬಂದಿದೆ.

ಉಲ್ಲೇಖಗಳು

ಹೊರಸಂಪರ್ಕ ಕೊಂಡಿಗಳು

Inscribed Pillar, Talagunda 

ಶಾಸನಗಳು
ಮೋಸ

ಮೋಸ ನಿಜವಿರದ ಅಥವಾ ಸಂಪೂರ್ಣ ಸತ್ಯವಿರದ (ಅರೆಸತ್ಯ ಅಥವಾ ಕಡೆಗಣಿಕೆ) ವಿಷಯಗಳಲ್ಲಿ ನಂಬಿಕೆಗಳನ್ನು ಪ್ರಸಾರಮಾಡುವ ಕ್ರಿಯೆ. ಮೋಸವು ಮರೆಮಾಚುವಿಕೆ, ಪ್ರಚಾರ, ಮತ್ತು ಕೈಚಳಕ, ಜೊತೆಗೆ ಗಮನ ಭಂಗ, ಮರೆವೇಷ, ಅಥವಾ ಗುಟ್ಟುಮಾಡುವಿಕೆಯನ್ನು ಒಳಗೊಳ್ಳಬಹುದು. ವಂಚಕತನದಲ್ಲಿರುವಂತೆ, ಆತ್ಮ ವಂಚನೆಯೂ ಇರುತ್ತದೆ.

ಮೋಸವು ಹಲವುವೇಳೆ ಸಂಬಂಧಿತ ಪಾಲುದಾರರ ನಡುವೆ ನಂಬಿಕೆದ್ರೋಹ ಮತ್ತು ಅಪನಂಬಿಕೆಯ ಅನಿಸಿಕೆಗಳಿಗೆ ಕಾರಣವಾಗುವ ಒಂದು ಪ್ರಮುಖ ಸಂಬಂಧ ಅತಿಕ್ರಮಣ. ಮೋಸವು ಸಂಬಂಧಗಳ ನಿಯಮಗಳನ್ನು ಉಲ್ಲಂಘಿಸುತ್ತದೆ ಮತ್ತು ನಿರೀಕ್ಷೆಗಳ ನಕಾರಾತ್ಮಕ ಉಲ್ಲಂಘನೆ ಎಂದು ಪರಿಗಣಿಸಲ್ಪಡುತ್ತದೆ. ಸ್ನೇಹಿತರು, ಸಂಬಂಧಿತ ಪಾಲುದಾರರು, ಮತ್ತು ಅಪರಿಚಿತರು ಸಹ ಬಹುತೇಕ ಸಮಯದಲ್ಲಿ ಪ್ರಾಮಾಣಿಕರಾಗಿರುತ್ತಾರೆಂದು ಬಹುತೇಕ ಜನ ನಿರೀಕ್ಷಿಸುತ್ತಾರೆ. ಬಹುತೇಕ ಸಂಭಾಷಣೆಗಳು ಸತ್ಯವಲ್ಲವೆಂದು ಜನರು ನಿರೀಕ್ಷಿಸಿರುತ್ತಿದ್ದರೆ, ವಿಶ್ವಾಸಾರ್ಹ ಮಾಹಿತಿ ಪಡೆಯಲು ಇತರರೊಡನೆ ಮಾತನಾಡುವುದು ಮತ್ತು ಸಂವಹಿಸುವುದಕ್ಕೆ ಗೊಂದಲಗೊಳಿಸುವಿಕೆ ಮತ್ತು ತಪ್ಪು ಮಾರ್ಗದರ್ಶನ ಅಗತ್ಯವಾಗುತ್ತದೆ. ಪ್ರಣಯ ಮತ್ತು ಸಂಬಂಧಿತ ಸಂಗಾತಿಗಳ ನಡುವೆ ಗಮನಾರ್ಹ ಪ್ರಮಾಣದ ಮೋಸ/ವಂಚನೆ ಇರುತ್ತದೆ.

ಮೋಸ ಮತ್ತು ಅಪ್ರಾಮಾಣಿಕತೆ ಅಪಕೃತ್ಯ, ಅಥವಾ ಒಪ್ಪಂದ ಕಾನೂನಿನಲ್ಲಿ ನಾಗರಿಕ ದಾವೆಗೆ ಕಾರಣಗಳನ್ನು ರೂಪಿಸಬಲ್ಲದು, ಅಥವಾ ವಂಚನೆಗಾಗಿ ಕ್ರಿಮಿನಲ್ ಕಾನೂನಿನ ಕ್ರಮ ಜರುಗಿಸುವುದಕ್ಕೆ ಇಂಬು ನೀಡಬಲ್ಲದು. ಮೊಸವು ನಿರಾಕರಣೆ ಮತ್ತು ವಂಚನೆಯಲ್ಲಿ ಮಾನಸಿಕ ಸಂಗ್ರಾಮದ ಪ್ರಮುಖ ಭಾಗವಾಗಿದೆ.

ಉಲ್ಲೇಖಗಳು

ಮಾನವ ವರ್ತನೆ
ಬೇಟೆ

ಬೇಟೆ ಪ್ರಾಣಿಗಳನ್ನು ಕೊಲ್ಲುವ ಅಥವಾ ಬಲೆಗೆ ಬೀಳಿಸುವ, ಅಥವಾ ಅದೇ ಉದ್ದೇಶದಿಂದಲೇ ಅವುಗಳನ್ನು ಬೆನ್ನಟ್ಟಿ ಹೋಗುವ ಅಥವಾ ಹಿಂಬಾಲಿಸುವ ಅಭ್ಯಾಸ. ವನ್ಯಜೀವಿಗಳು ಅಥವಾ ಕಾಡು ಪ್ರಾಣಿಗಳನ್ನು ಬೇಟೆಯಾಡುವುದನ್ನು ಮಾನವರು ಅತ್ಯಂತ ಸಾಮಾನ್ಯವಾಗಿ ಆಹಾರಕ್ಕಾಗಿ, ವಿನೋದಕ್ಕಾಗಿ, ತಮಗೆ ಅಥವಾ ಸಾಕು ಪ್ರಾಣಿಗಳಿಗೆ ಅಪಾಯಕಾರಿಯಾದ ಪರಭಕ್ಷಕಗಳನ್ನು ನಿರ್ನಾಮ ಮಾಡಲು, ಅಥವಾ ವ್ಯಾಪಾರಕ್ಕಾಗಿ ಮಾಡುತ್ತಾರೆ. ನ್ಯಾಯಸಮ್ಮತ ಬೇಟೆಯು ಕಳ್ಳಬೇಟೆಯಿಂದ ಬೇರೆಯಾಗಿದೆ, ಏಕೆಂದರೆ ಕಳ್ಳಬೇಟೆಯು ಬೇಟೆಯಾಡಲಾಗುವ ಪ್ರಾಣಿಯ ಅಕ್ರಮ ಕೊಲೆ, ಬಲೆ ಬೀಳಿಸುವಿಕೆ ಅಥವಾ ಸೆರೆ. ಬೇಟೆಯಾಡಲಾದ ಪ್ರಾಣಿಗಳನ್ನು ಶಿಕಾರಿ ಅಥವಾ ಎರೆ ಎಂದು ಸೂಚಿಸಲಾಗುತ್ತದೆ ಮತ್ತು ಇವು ಸಾಮಾನ್ಯವಾಗಿ ಸಸ್ತನಿಗಳು ಅಥವಾ ಪಕ್ಷಿಗಳಾಗಿರುತ್ತವೆ.

ಬೇಟೆಯು ಉಪದ್ರವಕಾರಿ ನಿಯಂತ್ರಣದ ವಿಧಾನವೂ ಆಗಿರಬಹುದು. ಬೇಟೆಯು ಆಧುನಿಕ ವನ್ಯಜೀವಿ ನಿರ್ವಹಣೆಯ ಅಗತ್ಯ ಅಂಶವಾಗಬಲ್ಲದು ಎಂದು ಬೇಟೆಯ ಪ್ರತಿಪಾದಕರು ಹೇಳುತ್ತಾರೆ, ಉದಾಹರಣೆಗೆ, ಪರಭಕ್ಷಕಗಳಂತಹ ನೈಸರ್ಗಿಕ ಹತೋಟಿಗಳು ಇಲ್ಲದಿದ್ದಾಗ ಅಥವಾ ಬಹಳ ಅಪರೂಪವಿದ್ದಾಗ ಪರಿಸರದ ಜೀವಾವರಣದ ಒಯ್ಯುವ ಸಾಮರ್ಥ್ಯದೊಳಗೆ ಆರೋಗ್ಯವಂತ ಪ್ರಾಣಿಗಳ ಸಂಖ್ಯೆ ಕಾಪಾಡುವಲ್ಲಿ ಸಹಾಯಮಾಡಲು. ಆದರೆ, ಬೇಟೆಯು ಅನೇಕ ಪ್ರಾಣಿಗಳ ವಿಪತ್ತು, ನಿರ್ಮೂಲನ ಮತ್ತು ಅಳಿವಿಗೆ ಅಗಾಧವಾದ ಕೊಡುಗೆ ನೀಡಿದೆ.

ಉಲ್ಲೇಖಗಳು

ಪ್ರಾಣಿ ಹತ್ಯೆ
ಸುವ್ಯಕ್ತ ಭೋಗ

ಸುವ್ಯಕ್ತ ಭೋಗ ಅಂದರೆ ಸಾರ್ವಜನಿಕವಾಗಿ ಆದಾಯದ ಆರ್ಥಿಕ ಶಕ್ತಿ ಅಥವಾ ಖರೀದಿದಾರನ ಸಂಪಾದಿಸಿದ ಆಸ್ತಿಯ ಶಕ್ತಿಯನ್ನು ತೋರಿಸಿಕೊಳ್ಳಲು ಐಷಾರಾಮಿ ಸರಕುಗಳು ಮತ್ತು ಸೇವೆಗಳ ಮೇಲೆ ಮತ್ತು ಅವನ್ನು ಪಡೆಯಲು ಹಣವನ್ನು ಖರ್ಚುಮಾಡುವುದು. ಗಮನ ಸೆಳೆವ ಗ್ರಾಹಕನಿಗೆ, ವಿವೇಚನಾ ಆರ್ಥಿಕ ಶಕ್ತಿಯ ಅಂತಹ ಸಾರ್ವಜನಿಕ ಪ್ರದರ್ಶನವು ನಿರ್ದಿಷ್ಟ ಸಾಮಾಜಿಕ ಅಂತಸ್ತನ್ನು ಹೊಂದುವ ಒಂದು ವಿಧಾನವಾಗಿದೆ.

೧೯ನೇ ಶತಮಾನದಲ್ಲಿ, ಎರಡನೇ ಕೈಗಾರಿಕಾ ಕ್ರಾಂತಿಯ ಅವಧಿಯಲ್ಲಿ ಬಂಡವಾಳ ಶೇಖರಣೆಯ ಪರಿಣಾಮವಾಗಿ ಬೆಳಕಿಗೆ ಬಂದ ನ್ಯೂವೊ ರೀಶ್ (ನವಶ್ರೀಮಂತರು) ಸಾಮಾಜಿಕ ವರ್ಗದ ವರ್ತನೆಯ ಗುಣಲಕ್ಷಣಗಳನ್ನು ವರ್ಣಿಸಲು ಅರ್ಥಶಾಸ್ತ್ರಜ್ಞ ಮತ್ತು ಸಮಾಜಶಾಸ್ತ್ರಜ್ಞ ಥಾರ್‍ಸ್ಟೈನ್ ವೆಬ್ಲನ್ (೧೮೫೭-೧೯೨೯) ಸುವ್ಯಕ್ತ ಭೋಗ ಪದವನ್ನು ಪರಿಚಯಿಸಿದರು. ಆ ೧೯ನೇ ಶತಮಾನದ ಸಾಮಾಜಿಕ ಮತ್ತು ಐತಿಹಾಸಿಕ ಸಂದರ್ಭದಲ್ಲಿ, ತಮ್ಮ ವಾಸ್ತವ ಅಥವಾ ಗ್ರಹಿತ ಸಾಮಾಜಿಕ ಅಧಿಕಾರ ಮತ್ತು ಪ್ರತಿಷ್ಠೆಯನ್ನು ಸಾರ್ವಜನಿಕವಾಗಿ ವ್ಯಕ್ತಪಡಿಸುವ ವಿಧಾನವಾಗಿ ತಮ್ಮ ಭಾರೀ ಸಂಪತ್ತನ್ನು ಬಳಸಿದ ಮೇಲ್ವರ್ಗದ ಪುರುಷರು, ಮಹಿಳೆಯರು, ಮತ್ತು ಕುಟುಂಬಗಳನ್ನು ವರ್ಣಿಸಲು "ಸುವ್ಯಕ್ತ ಭೋಗ" ಪದವನ್ನು ಸೂಕ್ಷ್ಮವಾಗಿ ಅನ್ವಯಿಸಲಾಗಿತ್ತು.

ಸುವ್ಯಕ್ತ ಭೋಗವು (ತಮ್ಮ ಸ್ವಂತಕ್ಕಾಗಿ ಸರಕು ಮತ್ತು ಸೇವೆಗಳನ್ನು ಖರೀದಿಸಲು ಹಣ ಖರ್ಚುಮಾಡುವುದು) ಗ್ರಾಹಕ ಸಮಾಜದ ಮಾನಸಿಕ ಕಾರ್ಯಾಚರಣೆಯನ್ನು, ಮತ್ತು ಅಭಿವೃದ್ಧಿಹೊಂದಿದ ಅರ್ಥವ್ಯವಸ್ಥೆಯಲ್ಲಿ ತಮ್ಮ ಜೀವನಗಳಿಗೆ ಅಗತ್ಯವೆಂದು ಜನರು ಪರಿಗಣಿಸುವ ಸರಕುಗಳು ಹಾಗೂ ಸೇವೆಗಳ ಸಂಖ್ಯೆ ಹಾಗೂ ಪ್ರಕಾರಗಳಲ್ಲಿ ಹೆಚ್ಚಳವನ್ನು ವಿವರಿಸುತ್ತದೆ.

ಉಲ್ಲೇಖಗಳು

ಗ್ರಾಹಕ ವರ್ತನೆ
ಕೊತ್ತಳ

ಕೊತ್ತಳ (ಬುರುಜು) ಫಿರಂಗಿ ರಕ್ಷಣಾ ವ್ಯವಸ್ಥೆಯ ಕೂಡು ಗೋಡೆಯಿಂದ ಹೊರಗಡೆ ಚಾಚುವ ಒಂದು ಕೋನೀಯ ರಚನೆ. ಪೂರ್ಣವಾಗಿ ಅಭಿವೃದ್ಧಿಗೊಂಡ ಕೊತ್ತಳ ಎರಡು ಹೊರಮೈಗಳು ಮತ್ತು ಎರಡು ಪಾರ್ಶ್ವಗಳನ್ನು ಹೊಂದಿರುತ್ತದೆ ಮತ್ತು ಪಾರ್ಶ್ವಗಳಿಂದ ಸಿಡಿಗುಂಡು ಕೂಡು ಗೋಡೆ ಮತ್ತು ಪಕ್ಕದ ಕೊತ್ತಳಗಳನ್ನು ರಕ್ಷಿಸಲು ಸಾಧ್ಯವಾಗುತ್ತದೆ. ೧೬ನೇ ಶತಮಾನದ ಮಧ್ಯದಿಂದ ೧೯ನೇ ಶತಮಾನದ ಮಧ್ಯದವರೆಗೆ ಪ್ರಧಾನವಾದ ರಕ್ಷಣಾ ವ್ಯವಸ್ಥೆಯ ಶೈಲಿಯಲ್ಲಿ ಇದು ಒಂದು ಅಂಶವಾಗಿದೆ. ಅವು ಬದಲಿಸಿದ ಮಧ್ಯಯುಗದ ರಕ್ಷಣಾ ವ್ಯವಸ್ಥೆಗಳಿಗೆ ಹೋಲಿಸಿದರೆ ಕೊತ್ತಳ ರಕ್ಷಣಾ ವ್ಯವಸ್ಥೆಗಳು ಹೆಚ್ಚಿನ ಪ್ರಮಾಣದ ನಿಷ್ಕ್ರಿಯ ಪ್ರತಿರೋಧವನ್ನು ಮತ್ತು ಮದ್ದು ಫಿರಂಗಿಯ ಕಾಲದಲ್ಲಿ ವ್ಯಾಪ್ತಿಯುತ ರಕ್ಷಣೆಗೆ ಹೆಚ್ಚಿನ ಅವಕಾಶ ಒದಗಿಸುತ್ತವೆ.

ಕೊತ್ತಳಗಳು ಅನೇಕ ವಿಷಯಗಳಲ್ಲಿ ಮಧ್ಯಯುಗದ ಮೇರುವೆಗಳಿಂದ ಬೇರೆಯಾಗಿವೆ. ಕೊತ್ತಳಗಳು ಮೇರುವೆಗಳಿಗಿಂತ ಕಡಿಮೆ ಎತ್ತರ ಹೊಂದಿರುತ್ತವೆ ಮತ್ತು ಸಾಮಾನ್ಯವಾಗಿ ಪಕ್ಕದ ಕೂಡು ಗೋಡೆಯಷ್ಟೆ ಎತ್ತರ ಹೊಂದಿರುತ್ತವೆ. ಮೇರುವೆಗಳ ಎತ್ತರ ಅವನ್ನು ಏರಲು ಕಷ್ಟವಾಗಿಸಿದರೂ, ಫಿರಂಗಿಗಳು ಅವನ್ನು ನೆಲಸಮ ಮಾಡಲು ಸುಲಭವಾಗಿಸಿತು. ಕೊತ್ತಳವು ಸಾಮಾನ್ಯವಾಗಿ ಮುಂದೆ ಒಂದು ಅಗಳನ್ನು ಹೊಂದಿರುತ್ತಿತ್ತು, ಮತ್ತು ಇದರ ಎದುರು ಭಾಗವನ್ನು ಸಹಜ ಮಟ್ಟಕ್ಕಿಂತ ಎತ್ತರಕ್ಕೆ ಕಟ್ಟಲಾಗುತ್ತಿತ್ತು ಮತ್ತು ಕ್ರಮೇಣ ಇಳಿಜಾರಾಗುತ್ತಿತ್ತು. ಈ ಇಳುಕಲು ಕೊತ್ತಳದ ಬಹುತೇಕ ಭಾಗವನ್ನು ಆಕ್ರಮಣಕಾರನ ಫಿರಂಗಿಯಿಂದ ರಕ್ಷಿಸುತ್ತಿತ್ತು ಮತ್ತು ಅಗಳಿನ ಬುಡದಿಂದ ಕೊತ್ತಳದ ಮೇಲ್ತುದಿಗೆ ದೂರ ಅದನ್ನು ಏರಲು ಇನ್ನೂ ಕಷ್ಟವಾಗಿಸುತ್ತಿತ್ತು.

ಮಧ್ಯಯುಗದ ಕೊನೆಯ ಭಾಗದ ಮೇರುವೆಗಳಿಗೆ ವ್ಯತಿರಿಕ್ತವಾಗಿ, ಕೊತ್ತಳಗಳು ಬಾಗಿದ ಬದಿಗಳ ಬದಲು ಚಪ್ಪಟೆ ಬದಿಗಳನ್ನು ಹೊಂದಿರುತ್ತಿದ್ದವು. ಇದು ಸುರಕ್ಷಿತ ಪ್ರದೇಶವನ್ನು ಇಲ್ಲವಾಗಿಸಿ ಕೊತ್ತಳದ ಮುಂದಿನ ಯಾವುದೇ ಬಿಂದುವಿನ ಮೇಲೆ ಗುಂಡು ಹಾರಿಸಲು ರಕ್ಷಕರಿಗೆ ಸಾಧ್ಯವಾಗಿಸುತ್ತಿತ್ತು.

ಉಲ್ಲೇಖಗಳು

ರಕ್ಷಣಾ ವ್ಯವಸ್ಥೆ
ಶೇಖರ್ ಗುರೇರ

'
ಶೇಖರ್ ಗುರೇರ(), ಅಥವಾ ಚಂದರ್ ಶೇಖರ್ ಗುರೇರ (30 ಜನನ ಆಗಸ್ಟ್ 1965), ಸಂಪಾದಕೀಯ ವ್ಯಂಗ್ಯಚಿತ್ರಕಾರ, ಸಚಿತ್ರಕಾರನಾದ ಮತ್ತು ಗ್ರಾಫಿಕ್ ಡಿಸೈನರ್. ರಲ್ಲಿ ಇಂಗ್ಲೀಷ್, ಹಿಂದಿ ಮತ್ತು ಪ್ರಾದೇಶಿಕ ಭಾಷೆ ದಿನಪತ್ರಿಕೆಗಳು ತನ್ನ ದೈನಂದಿನ ಪಾಕೆಟ್ ಕಾರ್ಟೂನ್ ಅನೇಕ 
ಪಂಜಾಬ್ ಕೇಸರಿ, ಹಿಂದ್ ಸಮಾಚಾರ, ಜಗ ಬನಿ, ನವ ಭರತ್, ಸೆಂಟ್ರಲ್ ಕ್ರಾನಿಕಲ್, ದಿ ಪಯೋನೀರ್, ಸನ್ಮಾರ್ಗ, ನವೋದಯ ಟೈಮ್ಸ್.
ವಿಜ್ಞಾನ ಪದವಿಪೂರ್ವ ವಿದ್ಯಾರ್ಥಿ, ಅವರು ಒಂದು ಹವ್ಯಾಸವಾಗಿ ಕಾರ್ಟೂನ್ ಸೆಳೆಯಿತು, ಮತ್ತು ಸ್ವತಂತ್ರವಾಗಿ 1984 ರಲ್ಲಿ ಒಂದು ಕಾರ್ಟೂನ್ ತಮ್ಮ ವೃತ್ತಿಜೀವನವನ್ನು ಆರಂಭಿಸಿದರು.

ಉಲ್ಲೇಖಗಳು

.
ವ್ಯಂಗ್ಯಚಿತ್ರಕಾರರು
ಚಿತ್ರಕಾರರು
ನಗೆ

ನಗೆ ಮಾನವರು ಮತ್ತು ಪ್ರೈಮೇಟ್‍ನ ಕೆಲವು ಇತರ ಪ್ರಜಾತಿಗಳಲ್ಲಿ, ಸಾಮಾನ್ಯವಾಗಿ ಎದೆಗೂಡಿನ ಪೊರೆ ಮತ್ತು ಉಸಿರಾಟದ ವ್ಯವಸ್ಥೆಯ ಇತರ ಭಾಗಗಳ ಲಯಬದ್ಧವಾದ, ಹಲವುವೇಳೆ ಶ್ರವ್ಯ ಸಂಕೋಚನಗಳನ್ನು ಒಳಗೊಂಡ ಒಂದು ಶಾರೀರಿಕ ಪ್ರತಿಕ್ರಿಯೆ. ಅದು ಕೆಲವು ಬಾಹ್ಯ ಅಥವಾ ಆಂತರಿಕ ಉದ್ದೀಪಕಗಳಿಗೆ ಒಂದು ಪ್ರತಿಕ್ರಿಯೆ. ನಗೆ ಕಚಗುಳಿ ಅಥವಾ ಹಾಸ್ಯಮಯ ಕಥೆಗಳು ಅಥವಾ ಯೋಚನೆಗಳಂತಹ ಚಟುವಟಿಕೆಗಳಿಂದ ಹುಟ್ಟಿಕೊಳ್ಳಬಹುದು. ಅತ್ಯಂತ ಸಾಮಾನ್ಯವಾಗಿ, ಅದನ್ನು ಹಿಗ್ಗು, ಉಲ್ಲಾಸ, ಸಂತೋಷ, ನೆಮ್ಮದಿ, ಇತ್ಯಾದಿಗಳಂತಹ ಅನೇಕ ಸಕಾರಾತ್ಮಕ ಭಾವನಾತ್ಮಕ ಸ್ಥಿತಿಗಳ ದೃಶ್ಯ ಅಭಿವ್ಯಕ್ತಿಯೆಂದು ಪರಿಗಣಿಸಲಾಗುತ್ತದೆ. ಆದರೆ, ಕೆಲವು ಸಂದರ್ಭಗಳಲ್ಲಿ, ಅದು ಮುಜುಗರ, ಕ್ಷಮಾಯಾಚನೆ, ಅಥವಾ ಗಲಿಬಿಲಿಯಂತಹ ವಿರುದ್ಧ ಭಾವನಾತ್ಮಕ ಸ್ಥಿತಿಗಳಿಂದ ಉಂಟಾಗಬಹುದು. ಒಬ್ಬ ವ್ಯಕ್ತಿಯು ಒಂದು ನಿರ್ದಿಷ್ಟ ಸಂದರ್ಭದಲ್ಲಿ ನಗುತ್ತಾನೊ ಅಥವಾ ಇಲ್ಲವೊ ಎಂಬುದಕ್ಕೆ ವಯಸ್ಸು, ಲಿಂಗ, ವಿದ್ಯೆ, ಭಾಷೆ, ಮತ್ತು ಸಂಸ್ಕೃತಿ ಎಲ್ಲವೂ ಅಂಶಗಳಾಗಿವೆ.

ನಗೆಯು ಮಿದುಳಿನಿಂದ ನಿಯಂತ್ರಿತವಾದ ಮಾನವ ವರ್ತನೆಯ ಭಾಗವಾಗಿದೆ, ಮತ್ತು ಸಾಮಾಜಿಕ ಸೇರಿಕೆಯಲ್ಲಿ ಮಾನವರಿಗೆ ತಮ್ಮ ಉದ್ದೇಶಗಳನ್ನು ಸ್ಪಷ್ಟಪಡಿಸಲು ಸಹಾಯ ಮಾಡುತ್ತದೆ ಹಾಗೂ ಸಂಭಾಷಣೆಗಳಿಗೆ ಒಂದು ಭಾವನಾತ್ಮಕ ಸಂದರ್ಭ ಒದಗಿಸುತ್ತದೆ. ನಗೆಯನ್ನು ಒಂದು ಗುಂಪಿನ ಭಾಗವಾಗಿರುವುದಕ್ಕೆ ಸಂಜ್ಞೆಯಾಗಿ ಬಳಸಲಾಗುತ್ತದೆ—ಅದು ಸಮ್ಮತಿ ಮತ್ತು ಇತರರೊಂದಿಗೆ ಸಕಾರಾತ್ಮಕ ಸೇರಿಕೆಯನ್ನು ಸೂಚಿಸುತ್ತದೆ. ನಗೆಯನ್ನು ಕೆಲವೊಮ್ಮೆ ಸಾಂಕ್ರಾಮಿಕವೆಂದು ಕಾಣಲಾಗುತ್ತದೆ, ಮತ್ತು ಒಬ್ಬ ವ್ಯಕ್ತಿಯ ನಗುವೇ ಧನಾತ್ಮಕ ಪ್ರತಿಕ್ರಿಯೆಯಾಗಿ ಇತರರಲ್ಲಿ ನಗುವನ್ನು ಪ್ರಚೋದಿಸಬಹುದು. ಇದು ಸಂದರ್ಭ ಹಾಸ್ಯ ದೂರದರ್ಶನ ಕಾರ್ಯಕ್ರಮಗಳಲ್ಲಿನ ನಗು ಶಬ್ದಗಳ ಜನಪ್ರಿಯತೆಗೆ ಭಾಗಶಃ ಕಾರಣ ನೀಡಬಹುದು.

ಉಲ್ಲೇಖಗಳು

ಅನುವರ್ತನಗಳು
ಶೂ

ಶೂ ಧರಿಸುವವನು ವಿವಿಧ ಚಟುವಟಿಕೆಗಳಲ್ಲಿ ತೊಡಗಿದಾಗ ಮಾನವ ಪಾದವನ್ನು ರಕ್ಷಿಸುವ ಮತ್ತು ಆರಾಮವಾಗಿಸುವ ಉದ್ದೇಶ ಹೊಂದಿದ ಪಾದರಕ್ಷೆಯ ಒಂದು ಬಗೆ. ಶೂಗಳನ್ನು ಅಲಂಕಾರ ಮತ್ತು ಫ಼್ಯಾಷನ್‍ನ ವಸ್ತುವಾಗಿಯೂ ಬಳಸಲಾಗುತ್ತದೆ. ಶೂಗಳ ವಿನ್ಯಾಸ ಕಾಲಾಂತರದಲ್ಲಿ ಮತ್ತು ಸಂಸ್ಕೃತಿಯಿಂದ ಸಂಸ್ಕೃತಿಗೆ ಅಗಾಧವಾಗಿ ಬದಲಾಗಿದೆ, ಮತ್ತು ಮೂಲತಃ ಶೂನ ನೋಟ ಕಾರ್ಯಕ್ರಮಕ್ಕೆ ಸಂಬಂಧ ಹೊಂದಿತ್ತು. ಜೊತೆಗೆ, ಫ಼್ಯಾಷನ್ ಹಲವುವೇಳೆ ಅನೇಕ ವಿನ್ಯಾಸ ಅಂಶಗಳನ್ನು ಆಜ್ಞಾಪಿಸಿದೆ, ಉದಾಹರಣೆಗೆ ಶೂಗಳು ಬಹಳ ಎತ್ತರದ ಹಿಮ್ಮಡಗಳನ್ನು ಹೊಂದಿರಬೇಕೊ ಅಥವಾ ಚಪ್ಪಟೆಯಾದ ಹಿಮ್ಮಡಗಳನ್ನು ಹೊಂದಿರಬೇಕೊ ಎಂದು. ೨೦೧೦ರ ದಶಕದಲ್ಲಿ ಸಮಕಾಲೀನ ಪಾದರಕ್ಷೆಯು ಶೈಲಿ, ಸಂಕೀರ್ಣತೆ ಮತ್ತು ವೆಚ್ಚದಲ್ಲಿ ವ್ಯಾಪಕವಾಗಿ ಬದಲಾಗುತ್ತದೆ. ಸರಳ ಚಪ್ಪಲಿಗಳು ಕೇವಲ ಒಂದು ತೆಳು ಹಿಮ್ಮಡ ಮತ್ತು ಸರಳ ಕಟ್ಟುಪಟ್ಟಿಯನ್ನು ಹೊಂದಿರಬಹುದು ಮತ್ತು ಕಡಿಮೆ ವೆಚ್ಚದಲ್ಲಿ ಮಾರಾಟವಾಗಬಹುದು. ಪ್ರಸಿದ್ಧ ವಿನ್ಯಾಸಕಾರರಿಂದ ತಯಾರಿಸಲ್ಪಟ್ಟ ಉನ್ನತ ಫ಼್ಯಾಷನ್ ಶೂಗಳು ದುಬಾರಿ ಸಾಮಗ್ರಿಗಳಿಂದ ಮಾಡಲ್ಪಟ್ಟಿರಬಹುದು, ಸಂಕೀರ್ಣ ನಿರ್ಮಾಣವನ್ನು ಬಳಸುತ್ತವೆ ಮತ್ತು ಒಂದು ಜೊತೆಗೆ ನೂರಾರು ಅಥವಾ ಸಾವಿರಾರು ಡಾಲರ್ ಬೆಲೆಗೆ ಮಾರಾಟವಾಗುತ್ತವೆ. ಕೆಲವು ಶೂಗಳು ನಿರ್ದಿಷ್ಟ ಉದ್ದೇಶಗಳಿಗಾಗಿ ವಿನ್ಯಾಸಗೊಂಡಿರುತ್ತವೆ, ಉದಾಹರಣೆಗೆ ಪರ್ವತಾರೋಹಣ ಅಥವಾಸ್ಕೀಯಿಂಗ್‍ಗೆ ನಿರ್ದಿಷ್ಟವಾಗಿ ವಿನ್ಯಾಸಗೊಂಡ ಬೂಟುಗಳು.

ಸಾಂಪ್ರದಾಯಿಕವಾಗಿ, ಶೂಗಳು ಚಕ್ಕಳ, ಕಟ್ಟಿಗೆ ಅಥವಾ ನಾರುಬಟ್ಟೆಯಿಂದ ತಯಾರಿಸಲ್ಪಟ್ಟಿವೆ, ಆದರೆ ೨೦೧೦ರ ದಶಕದಲ್ಲಿ, ಅವು ಹೆಚ್ಚಾಗಿ ರಬರ್, ಪ್ಲಾಸ್ಟಿಕ್‍ಗಳು ಮತ್ತು ಇತರ ಪೆಟ್ರೋಕೆಮಿಕಲ್‍ನಿಂದ ಪಡೆದ ಸಾಮಗ್ರಿಗಳಿಂದ ಮಾಡಲ್ಪಡುತ್ತವೆ. ಮಾನವ ಪಾದವು ವಿವಿಧ ಭೂಪ್ರದೇಶ ಮತ್ತು ಹವಾಮಾನ ಪರಿಸ್ಥಿತಿಗಳಿಗೆ ಹೊಂದಿಕೊಳ್ಳುತ್ತದಾದರೂ, ಅದು ಚೂಪಾದ ಬಂಡೆಗಳು ಮತ್ತು ಬಿಸಿ ನೆಲದಂತಹ ಪರಿಸರದ ಅಪಾಯಗಳಿಗೆ ಈಡಾಗುತ್ತದೆ, ಮತ್ತು ಇವುಗಳಿಂದ ಶೂಗಳು ರಕ್ಷಣೆ ನೀಡುತ್ತವೆ. ನಿರ್ಮಾಣ ಸ್ಥಳಗಳಲ್ಲಿ ಬೇಕಾದ ಉಕ್ಕು ಹಿಮ್ಮಡಿಯ ಬೂಟುಗಳಂತಹ ಕೆಲವು ಶೂಗಳನ್ನು ಸುರಕ್ಷತಾ ಉಪಕರಣವಾಗಿ ಧರಿಸಲಾಗುತ್ತದೆ.

ಎಲ್ಲ ಶೂಗಳು ಹಿಮ್ಮಡವನ್ನು ಹೊಂದಿರುತ್ತವೆ, ಮತ್ತು ನೆಲದ ಸಂಪರ್ಕದಲ್ಲಿರುತ್ತದೆ.

ಪಾದರಕ್ಷೆಗಳು
ಆತ್ಮಸಂಯಮ

ಪ್ರತಿಬಂಧಕ ನಿಯಂತ್ರಣದ ಒಂದು ಅಂಶವಾಗಿರುವ ಆತ್ಮಸಂಯಮ ಪ್ರಲೋಭನೆಗಳು ಮತ್ತು ಒತ್ತರಗಳಿಗೆ ಎದುರಾಗಿ ಸ್ವಂತ ಭಾವನೆಗಳು, ಯೋಚನೆಗಳು, ಮತ್ತು ವರ್ತನೆಯನ್ನು ನಿಯಂತ್ರಿಸುವ ಸಾಮರ್ಥ್ಯ. ಕಾರ್ಯಕಾರಿ ಚಟುವಟಿಕೆಯಾಗಿ, ಆತ್ಮಸಂಯಮವು ನಿರ್ದಿಷ್ಟ ಗುರಿಗಳನ್ನು ಸಾಧಿಸಲು ಸ್ವಂತ ವರ್ತನೆಯನ್ನು ನಿಯಂತ್ರಿಸುವುದಕ್ಕೆ ಅಗತ್ಯವಾದ ಒಂದು ಅರಿವಿನ ಪ್ರಕ್ರಿಯೆ.

ಭಾವನಾತ್ಮಕ ಸ್ವಯಂ ನಿಯಂತ್ರಣ ಮನೋವಿಜ್ಞಾನದಲ್ಲಿ ಒಂದು ಸಂಬಂಧಿತ ಪರಿಕಲ್ಪನೆಯಾಗಿದೆ. ಆತ್ಮಸಂಯಮವು ಸ್ನಾಯುವಿದ್ದಂತೆ. ಅಧ್ಯಯನಗಳ ಪ್ರಕಾರ, ಭಾವನಾತ್ಮಕ ಅಥವಾ ವರ್ತನ ಆತ್ಮ ನಿಯಂತ್ರಣವು ಶಕ್ತಿಯಂತೆ ಕಾರ್ಯಮಾಡುವ ಸೀಮಿತ ಸಂಪನ್ಮೂಲವೆಂದು ಸಾಬೀತಾಗಿದೆ. ಅಲ್ಪಾವಧಿಯಲ್ಲಿ, ಆತ್ಮಸಂಯಮದ ಅತಿಯಾದ ಬಳಕೆ ಸವಕಳಿಗೆ ಕಾರಣವಾಗುತ್ತದೆ. ಆದರೆ, ದೀರ್ಘಾವಧಿಯಲ್ಲಿ, ಆತ್ಮಸಂಯಮದ ಬಳಕೆ ಕಾಲಕ್ರಮೇಣ ಬಲಗೊಳ್ಳಬಲ್ಲದು ಮತ್ತು ಸುಧಾರಿಸಬಲ್ಲದು.

ಬಯಕೆಯು ನಲಿವು ಅಥವಾ ಅಸಂತೋಷದಿಂದ ಉಪಶಮನಕ್ಕೆ ಸಂಬಂಧಿತವಾದ ಒಂದು ನಿರ್ದಿಷ್ಟ ವಸ್ತು, ವ್ಯಕ್ತಿ, ಅಥವಾ ಚಟುವಟಿಕೆಯೆಡೆಗಿನ ಒಂದು ಭಾವನಾತ್ಮಕವಾಗಿ ಶಕ್ತಿಹೊಂದಿದ ಪ್ರೇರಣೆ. ಬಯಕೆಯು ವ್ಯಕ್ತಿಯ ಆತ್ಮಸಂಯಮದ ಪ್ರದೇಶದ ಮೇಲೆ ಪ್ರಭಾವ ಬೀರಿದಾಗ ಅಥವ ಪ್ರವೇಶಿಸಿದಾಗ, ಅಥವಾ ಬಯಕೆಯ ಪರಿಣಾಮವಾದ ವರ್ತನೆಯು ಒಬ್ಬ ವ್ಯಕ್ತಿಯ ಮೌಲ್ಯಗಳು ಅಥವಾ ಇತರ ಆತ್ಮ ನಿಯಂತ್ರಣ ಗುರಿಗಳೊಂದಿಗೆ ಸಂಘರ್ಷಿಸಿದರೆ ಬಯಕೆಯು ಪ್ರಲೋಭನೆಯಾಗುತ್ತದೆ.

ಉಲ್ಲೇಖಗಳು

ಮನೋಚಿಕಿತ್ಸೆ
ಮದಿಯಾ ಭಾಷೆ

ಮದಿಯಾ ಭಾಷೆ  ದ್ರಾವಿಡ ಭಾಷೆಗಳಗುಂಪಿಗೆ ಸೇರಿದ ಒಂದು ಭಾಷೆ. ಇದು ಗೊಂದಿಭಾಷೆಯ ಉಪ ಭಾಷೆಯಾಗಿ ಪರಿಗಣಿತವಾಗಿದ್ದರೂ ಗೊಂದಿ ಭಾಷೆಯ ಇತರ ಪ್ರಬೇಧಗಳಿಗಿಂತ ಪ್ರತ್ಯೇಕವಾಗಿದ್ದು ಸ್ವತಂತ್ರ ಭಾಷೆಯಾಗಿ ಗುರುತಿಸಲ್ಪಟ್ಟಿದೆ

ದ್ರಾವಿಡ ಭಾಷೆಗಳ ಪಟ್ಟಿ

ಉಲ್ಲೇಖಗಳು

ದ್ರಾವಿಡ ಭಾಷೆಗಳು
ಭಾಷೆಗಳು
ಮುರಿಯ ಭಾಷೆ

ಮುರಿಯ ಭಾಷೆಯು  ದ್ರಾವಿಡ ಭಾಷೆಗಳಗುಂಪಿಗೆ ಸೇರಿದ ಒಂದು ಭಾಷೆ. ಇದು ಗೊಂದಿಭಾಷೆಯ ಉಪ ಭಾಷೆಯಾಗಿ ಪರಿಗಣಿತವಾಗಿದ್ದರೂ ಗೊಂದಿ ಭಾಷೆಯ ಇತರ ಪ್ರಬೇಧಗಳಿಗಿಂತ ಪ್ರತ್ಯೇಕವಾಗಿದ್ದು ಸ್ವತಂತ್ರ ಭಾಷೆಯಾಗಿ ಗುರುತಿಸಲ್ಪಟ್ಟಿದೆಇದು ಮದಿಯಾ ಭಾಷೆ ಸಮೀಪವರ್ತಿ. ಭಾರತದ ಮಧ್ಯಪ್ರದೇಶದಲ್ಲಿ ಹೆಚ್ಚು ಬಳಕೆಯಲ್ಲಿದೆ.

ದ್ರಾವಿಡ ಭಾಷೆಗಳ ಪಟ್ಟಿ

ಉಲ್ಲೇಖಗಳು

ದ್ರಾವಿಡ ಭಾಷೆಗಳು
ಭಾಷೆಗಳು
ವಿಜಯವಾಡ ಮೆಟ್ರೊ ರೈಲು

ಆಂಧ್ರ ಪ್ರದೇಶದ ರಾಜಧಾನಿಯಾದ ವಿಜಯವಾಡ ನಗರದಲ್ಲಿ ಸಾರ್ವಜನಿಕ ಸಾರಿಗೆಯ ಸೌಲಭ್ಯವನ್ನು ನೀಡಲು ವಿಜಯವಾಡ ಮೆಟ್ರೊ ರೈಲು ಯೋಜನೆಯನ್ನು ಹಮ್ಮಿಕೊಳ್ಳಲಾಗಿದೆ.  ಹಳಿಬಂಡಿ ಸಾಲುಗಳನ್ನು ಕೆಂಪು ಮತ್ತು ಹಸಿರು ಬಣ್ಣಗಳಿಂದ ಗುರುತಿಸಲಾಗಿದೆ. 

ಎರಡು ಸಾಲಿನ ಸಂಗಮದ ನಿಲ್ದಾಣ:
ನೆಹರು ಬಸ್ ನಿಲ್ದಾಣ

ಕೆಂಪು ಸಾಲಿನ ನಿಲ್ದಾಣಗಳು:
ಹಳಿಬಂಡಿ ನಿಲ್ದಾಣ - ದಕ್ಷಿಣ
ಹಳಿಬಂಡಿ ನಿಲ್ದಾಣ - ಪೂರ್ವ
ಬೆಸೆಂಟ್ ಬೀದಿ
ಸೀತಾರಾಮಪುರ
ಮಾಚಾವರ
ಪಡುವಲ ರೇವು
ಗಾಣದಾಳ
ರಾಮವರ ಪಡು
ಪ್ರಸಾದ ಪಡು
ಎಂ ಬಿ ಟಿ ಸೆಂಟರ್‍
ಎಣಿಕೆ ಪಡು
ನಿಡಮನೂರು

ಹಸಿರು ಸಾಲಿನ ನಿಲ್ದಾಣಗಳು:
ವಿಕ್ಟೋರಿಯ ಸಂಗ್ರಹಾಲಯ
ಇಂದಿರ ಗಾಂಧಿ ಕ್ರೀಡಾಂಗಣ
ಟಿಕಲ್ ಬೀದಿ
ಬೆಂಝ್ ವೃತ್ತ
ಆಟೋ ನಗರ
ಅಶೋಕ ನಗರ
ಕೃಷ್ಣನಗರ
ಕಣ್ಣೂರು
ತಡಿಗಡಪ
ಪೋರಂಕಿ
ಪೆನಮಲೂರು

ಹಣಕಾಸು
ಕೆಂಪು ಸಾಲು ನಿರ್ಮಿಸಲು ೯೬೯ ಕೋಟಿ ರೂಪಾಯಿಗಳಾಗುವುದೆಂದು ಅಂದಾಜಿಸಲಾಗಿದೆ.
ಹಸಿರು ಸಾಲು ನಿರ್ಮಿಸಲು ೮೩೧ ಕೋಟಿ ರೂಪಾಯಿಗಳಾಗುವುದೆಂದು ಅಂದಾಜಿಸಲಾಗಿದೆ.

ಫೆಬ್ರವರಿ ೨೦೧೭ ರಂದು ಜರ್ಮನಿಯ ಕೆ.ಎಫ್.ಡ್ಲು ಬ್ಯಾಂಕ್  ೨,೫೦೦ ಕೋಟಿ ರೂಪಾಯಿಗಳನ್ನು ನೀಡಲು ಒಪ್ಪಿಕೊಂಡಿದೆ.

ಉಲ್ಲೇಖಗಳು 

ಸಾರಿಗೆ
ಪರ್ಧಾನ್ ಭಾಷೆ

ಪರ್ಧಾನ್ ಭಾಷೆ ದ್ರಾವಿಡ ಭಾಷೆಗಳಗುಂಪಿಗೆ ಸೇರಿದ ಒಂದು ಭಾಷೆ.ಇದು ತೆಲಂಗಾಣ,ಆಂಧ್ರ ಪ್ರದೇಶ,ಮಧ್ಯ ಪ್ರದೇಶ ಮತ್ತು ಮಹಾರಾಷ್ಟ್ರರಾಜ್ಯಗಳ ಹಲವಾರು ಜಿಲ್ಲೆಗಳಲ್ಲಿ ಹರಡಿದಂತೆ ಬಳಕೆಯಲ್ಲಿದೆ. ಸುಮಾರು ೧,೪೦,೦೦೦ ಜನರು ಇದನ್ನು ಬಳಸುತ್ತಾರೆ.ಜಗತ್ತಿನ ಭಾಷೆಗಳಲ್ಲಿ ಇದಕ್ಕೆ ೧೧೦೧ನೆಯ ಸ್ಥಾನವಿದೆ.

ದ್ರಾವಿಡ ಭಾಷೆಗಳ ಪಟ್ಟಿ

ಉಲ್ಲೇಖಗಳು

ದ್ರಾವಿಡ ಭಾಷೆಗಳು
ಭಾಷೆಗಳು